text:
Stutt sagt: Næstan heima – Vit burdu havt eitt sikkurt heiðursmerki í 400 frí, og hava góðar møguleikar í øðrum kappingum eisini. Nú handlar tað mest um hvør ið hevur orku eftir, og hvør ið klárar at seta seg mest upp til síðsta dag.
Stutt sagt: Triðja finalukvøldið kann gerast eitt av teimum tyngru hjá føroysku svimjarunum, nú vit nærmast hava vant okkum við at vinna gullheiðursmerki. Hóast vit aftur hava svimjarar við í nógvum finalum, so verður kampurin harður um at vinna heiðursmerki. Continue reading Upptakt – Triðju finalur á Oyggjaleikum 2017
Stutt sagt: Hetta er vanliga ein harður dagur hjá okkum føroyingum, har hinar oyggjarnar plaga at hála inn á okkum í heiðursmerkjastríðnum. Men okkurt sikkurt heiðursmerki burdi verið, til dømis í 400 frí og í 200 rygg hjá kvinnum.
Stutt sagt: Aftur í morgun gekk tað útmerkað hjá føroyingunum á Oyggjaleikum á Gotlandi, so at vit í kvøld hava svimjarar við til allar finalur uttan teirri einu. Hartil setti Signhild Joensen oyggjaleikamet í 100 rygg.
Stutt sagt: Aftur annan dag fáa vit svimjara beinleiðis víðari til finalupartin, við tað at Vár E. Eidesgaard hevur bestu tilmeldingartíð í 800 frí. Á pappírinum sær tað gott út, og so fáa vit at síggja hvussu tað roynist í hylinum.
Stutt sagt: Tað sær út til at Føroyar fáa eina góða byrjan uppá Oyggjaleikir 2017, við klárum favorittum í fyrstu kappingum. Óli Mortensen og Marius Gardshodn eru longu kvalifiseraðir til finalupartin seinnapartin, við bestu og næstbestu tilmeldingartíð í 1500 frí.
Oyggjaleikirnir á Gotlandi eru nú settir, har svimjistevnan byrjar í morgin árini, við innleiðandi riðlum og finalum í fýra dagar. Útlitini eru rættiliga góð hjá føroyingum, um enn tað er ein eyka avbjóðing, at einans fimm svimjarar sleppa í hvørja finalu.
Sum kunngjørt í september, so var HS-stevnan nú 19. og 20. november eisini hin næsta av fýra útvaldum stevnum, har gjørligt var at klára kravtíð til Oyggjaleikir 2017. Við fyrivarni fyri at onkur er yvirsæddur, so vóru tær tvær afturat sum kláraðu kravtíð í Tórshavn, umframt tveir við undantaksloyvi á DM á stuttgeil 2016.
Hendan heimasíða nýtir kennifílur (cookies) til at minnast tínar setingar og undanfarnu vitjanir. Trýst á “GÓÐTAK” til at loyva nýtslu av ØLLUM hesum kennifílum, ella á "Setingar" til at kunna frávelja tær minni týðandi.
Hendan heimasíða nýtir kennifílur til at lætta um nýtsluna av sær. Nakrar eru alneyðugar til at heimasíðan skal kunna rigga rætt, og verða tá goymdar í tólinum hjá tær; meðan aðrar minni týðandi eru til at greina hvussu heimasíðan verður nýtt, at goyma einans um tú gevur loyvi til tess. Til ber at velja hesar seinnu frá, men kann tað tá ávirka hvussu heimasíðan riggar.
Necessary cookies are absolutely essential for the website to function properly. This category only includes cookies that ensures basic functionalities and security features of the website. These cookies do not store any personal information.
Any cookies that may not be particularly necessary for the website to function and is used specifically to collect user personal data via analytics, ads, other embedded contents are termed as non-necessary cookies. It is mandatory to procure user consent prior to running these cookies on your website.


c: text/html

text:
Er tað nakað, sum ein pastorur ella prestur veit, so er tað, at bøn er týdningarmikil. Eg visti tað, og tí bað eg. Ikki so nógv av tí at eg vildi, men mest av tí at eg visti, at eg átti. Men nú er øðrvísi. Nú eru mínar dagligu løtur við bøn og Bíbliu vorðnar mínar dýrastu løtur, og eg hugsaði mær at luta við tær, hvat ið hendi, fyri kanska at kunna hjálpa tær. Eg hevði skift út tørvin á Gudi við okkurt annað í mínum lívi. Millum annað hjálpti nakað mær, sum C. S. Lewis hevur sagt: „Søga menniskjans er ein long andstyggilig frásøgn um, hvussu vit royna at finna eydnuna í onkrum øðrum enn í Gudi.“ Sum menniskju royna vit at gerast eydnusom. Gud hevur skapt okkum soleiðis, so einki skeivt er í tí; men ætlan hansara var, at hann skuldi vera okkara kelda. Tí gerst tað skeivt, tá ið vit fara at gera okkum tengd at gávunum í staðin fyri gevaranum. Tá ið vit skifta Gud út við okkurt annað, fáa vit tað, sum Bíblian kallar avgudar. Tað var tað, eg sá. At eg hevði avgudar í lívi mínum, og teir liggja enn og lúra. Ein avgudur er okkurt, sum fyribils fyllir tann tørvin, sum bara Gud kann nøkta. Vit hugsa, at avgudar eru í Afrika og India, og tað eru teir; men eg havi verið har, og eg ivist onga løtu í, at talið á avgudum er mangar ferðir størri í Vesturheiminum enn í triðja heiminum. Her tykist tað, sum tað eru fleiri hundrað ting, sum vit fyrst skulu royna, at vita um tey gera okkum eydnusom, áðrenn vit royna Gud. Eg plagi at siga, at okkara avgudar eita: Eg vil hava viðurkenning. Eg vil hava framgongd. Eg vil vera væl umtóktur. Eg vil avrika. Eg vil vera í miðdeplinum. Og listin kundi verið nógv longri av tingum, sum vit heldur taka enn Gud, fyri at gerast eydnusom. Eg hevði skift Gud um við tørvin fyri at hava framgongd í kristnari tænastu! Sjálvt ein kristin tænasta kann gerast eitt endurgjald fyri felagsskapin við Kristus! Eg merkti tað, tí eg kendi meg nøgdan, tá ið alt gekk væl, og argan og smásáran, tá ið illa gekst. Synd er í veruleikanum einki annað enn at líta á seg sjálvan staðin fyri at líta á Gud. Jesus segði: „Syndin er, at teir ikki trúgva á meg.“ (Jóh. 16,9) Tað var mín trupulleiki. Eg hevði roynt at fingið í lag mína egnu lukku, uttan Gud sum mína fyrstu keldu. Tá ið eg skilti tað, vendi eg um og játtaði synd mína. Bíblian sigur, at Gud býr hjá teimum, sum hava eitt sundurbrotið hjarta (Sálm. 34,19), og eg kendi, at hann var nær á ein nýggjan hátt. Bøn er felagsskapur við Gud. Nú er hann vorðin mín kelda, og tí loysi eg trupulleikarnar á ein nýggjan hátt.
Effie Campbell umsetti.

robotstxt: allowed

filter: keep


text:
Náttúra og tøkni
Útgávuheimar
Útgávur
Heimurin 8Krossorð
Krossorðagáturnar eru gjørdar til Heimsatlasið. Høvuðsdenturin er lagdur á leitingina í atlasinum. Bæði lættar og truplar uppgávur eru. Til krossorðini er svarlisti, sum fylgir við.
Heimurin 8Krossorð. Svarlisti
Svarlisti til Heimurin 8. Krossorð.
Heimurin í hagtølum og evnumHeimurin 5
Bókin viðger hesi høvuðsevni: Jørðina. Fólkið í heiminum. Fólk og samfelag. Evropeiska Samveldið (ES). Sameindu Tjóðir (ST). Orku. Talvur. Ábúgvafrøði og lívskor. Heimsins trúarlærur. Heimsins lond. Vinnur. Landbúnað. Ádnað. Uttanríkishandil. Búskap.
Kunningarnar í…
Hvítabjørnin- eitt lív við havið
Á hesi bókini um hvítabjørnina lesa vit um útsjónd og lív, sansar og sjúkur, um hvølpin og um hvítabjarnir nú og fyrr.
Um tann 15 ára gamla Jim, sum, eftir at hann hevði búð 4 ár í Onglandi, í 1833 kom heimaftur til Eldlandið, har hann aftur hitti ætt sína. Bókin byggir á dagbók Darwins og hóskar væl til evnislesnað.
Hetta er arbeiðsbók til grundbókina, Náttúra og tøkni 1. Greiðar tekningar og stuttur tekstur siga næmingunum frá, hvussu royndirnar skulu gerast. Pláss er at skriva úrslit av royndunum í arbeiðsbókini. Amboð til royndirnar kunnu keypast frá Bókamiðsøluni.
Arbeiðsbók til bókaheildina Náttúru og tøkni 3 ætlað 6. flokki. Í arbeiðsbókini eru royndir og uppgávur til næmingar at loysa. Góðar tekningar og frágreiðingar lýsa mannagongdirnar.
Amboð til royndir kunnu keypast frá Bókamiðsøluni. Príslistin er at finna her sum pdf.
Lærarabók til bókaheildina Náttúru og tøkni 3 ætlað 6. flokki. Í lærarabókini er inngangur um undirvísingina í lærugreinini sum heild, og greitt verður frá mongu møguleikunum í nýggja tilfarinum. Haraftrat eru frágreiðingar til hvørt høvuðsevnið í grundbókini og arbeiðsbókini…
NorðurlondVeggjakort
Veggjastødd 160 x 120 cm. Lutfall 1 : 2 mió.
Kortið er umhvørviskort. Harumframt er havbotnsrelieff við. Føroyska sjómarkið við føroysku fiskigrunnunum er við, umframt grunnar aðrastaðni.Tey 8 norðurlendsku fløggini eru prentað niðast á kortinum.
Kortið verður selt…
JørðinHvat gat eg sagt...
Jørðin, ið Jens Petur Gaard týddi, sigur við hugtakandi myndum og greiðum teksti frá stórfingna heimstaði okkara – Jørðini. Her kann lesarin uppliva vanlukkur og vakurleika, alt frá oyðandi gosfjøllum til leikandi fossar.
Í samprenti við enska forlagið Dorling…
Undirvísingin í náttúru og tøkni tekur støði í landafrøðiligu, alis-/evnafrøðiligu og lívfrøðiligu umstøðunum í heimstaðnum, í Føroyum og umheiminum. Næmingarnir skulu læra um tøkniligu menningina, ið er ein sjálvsagdur partur í okkara gerandisdegi. Í hesi bók venda tekstur…
Náttúra og tøkni 2 er ætlað til 5. flokk. Hetta er onnur bókin í røðini. Fyrsta bókin kom í 1999, og triðja og seinasta bókin kom í august 2006.
Við støði í heimligu náttúruni skulu næmingar við egnum royndum sleppa at eygleiða og kanna lívfrøðilig, landafrøðilig og…
NoregVit í Norðurlondum
Heftið vísir, hvat norðmenn halda um land sítt. Fyrr var fiskiskapurin høvuðsvinna í Svolvær í Lofot. Nú eru ferðavinnan og ferðasambandið so góð, at fólk flytur ikki burtur. Alt gongur so skjótt í Stavangri, tað hevur oljan gjørt; men hetta kann fara líka so skjótt, sum tað…
OyraðMyndatalva
Myndatalva av Oyranum við stuttari kunnandi frágreiðing og føroyskum heitum.
Sjey myndatalvur í røðini eru komnar út. Tær eru 52 x 76 cm, plastaðar og tí haldgóðar. Hettar eru myndatalvur, ið væl kunnu prýða skúlastovur, stovnar og heim.
Við myndum og á løttum máli verður greitt frá maðkinum og hansara týdningi í tilveru okkara. Bókin hóskar væl til evnislesnað.
SólskipaninMyndatalva
Sólskipanin greiðir frá gongustjørnunum í okkara sólskipan og ferð teirra kring sólina.
Talvurnar eru 52 x 76 cm, plastaðar og tí haldgóðar. Hettar eru myndatalvur, ið væl kunnu prýða skúlastovur, stovnar og heim.
Bókin er fakbók við rættiliga nógvum myndum. Hon byrjar fyri mongum túsund árum síðani í Andesfjøllunum, haðani jarðeplið kemur. So verður greitt frá, hvussu eplini við spaniólum komu til Evropa og síðan út um allan heimin. Eisini verður sagt frá, hvussu ringt tað var at fáa…
SodningarleiðinMyndatalva
Myndatalvan lýsir sodningarleiðina við stuttari kunnandi frágreiðing og við føroyskum heitum.
Sjey talvur eru komnar út í røðini. Tær eru 52 x 76 cm til støddar. Tær eru plastaðar og tí haldgóðar. Hettar eru myndatalvur, ið væl kunnu prýða skúlastovur, stovnar og…
RúmdinHvat gat eg sagt...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags heitinum : Hvat gat eg sagt... Hetta eru bøkur, sum við føgrum myndum og greiðum tekstum lýsa nakrar av mongu loynidómunum í náttúruni. Køn fakfólk hava ráðgivið enska…
RegnskógurinHvat gat eg sagt...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags heitinum : Hvat gat eg sagt... Hetta eru bøkur, sum við føgrum myndum og greiðum tekstum lýsa nakrar av mongu loynidómunum í náttúruni. Køn fakfólk hava ráðgivið enska…
SúgdýrHvat gat eg sagt...
Súgdýr, ið Harry Davidsen hevur týtt, hevur m.a. frásagnir um apur, hvalir, kópar, bjarnir og kamelar. Dentur verður lagdur á at lýsa teir ótrúligu eginleikarnar, sum mong súgdýr hava.
Í samprenti við enska forlagið Dorling Kindersley eru 4 aðrar bøkur komnar út við…
SvøríkiVit í Norðurlondum
Heftið vísir, hvat sviar halda um land sítt. Aftast í heftinum er skrivað um Svøríki, nú landbúnaður, skógarvinna, fiskiskapur og námsvinna hava ikki so nógv at siga sum áður. Hátøkniligi ídnaðurin flytur vørur um allan heim, alt, ið hugsast kann. 3 sjónbond um Svøríki kunnu…
Bókin er á høgum fakligum støði, og tilfarið er grundað á viðurkend granskingarúrslit, ið eru fingin til vega í altjóða høpi og í Føroyum. Bókin hevur fastan bygnað, so tað er lætt hjá lesaranum at finna upplýsingar, leita og samanbera í tekstunum. Myndateksturin er so…
Vit í NorðurlondumArbeiðsbók - til lærara og næming
Saman við øðrum tilfari kann Vit í Norðurlondum verða brúkt í tvørfakligum arbeiði um Norðurlond nú. Í arbeiðsbókini eru uppskot til næmingaarbeiði við sjónbondum, kortum, tekstum, hagtølum og myndum úr næmingaheftunum. Eisini eru arbeiðsørk við uppskotum til uppgávur, sum…


text:
Tað vóru 21.395 gistingar í ferðavinnuni fyrsta ársfjórðing í ár. Tað eru 1.058 fleiri enn sama tíðarskeið í fjør og 930 fleiri enn sama tíðarskeið fyrra árið, tá sólarmyrkingin var. Havast skal eisini í huga, at í fjør vóru páskini í mars, men í ár vóru tey í apríl og sostatt uttan fyri fyrsta ársfjórðingin. Hetta skrivar Hagstova Føroya » 09. juni 2017
Tríggir fjórðingar av gistingunum áttu ferðafólk úr Føroyum og Danmark, men størsti vøksturin var hjá ferðafólki úr Íslandi. Verður hugt eftir gistingarhátti, var bert vøkstur hjá gistingarhúsum, meðan stór minking var í leigu av íbúð/húsi og í kamping.
Tað vóru 6.042 innskrivingar av persónum, sum er ein vøkstur á 1.290 í mun til sama tíðarskeið í fjør. Her er myndin tann sama: vøkstur er hjá gistingarhúsum, meðan afturgongd er fyri hinar gistingarhættirnar, ból og bita, leigu av íbúð/húsi og kamping.
Verður hugt eftir bústaðarlandi, hagani fólkini koma, var nógv størsti parturin, 43%, føroyingar sjálvir og 33% ferðafólk úr Danmark. Nógv størsti vøksturin var frá fólki úr Ísland og størsta minkingin úr Bretlandi.
Tað er vert at hava í huga, tá man samanber gistingar og gestir fyrstu ársfjórðingar 2015-17, at tað var ein óvanliga stórur vøkstur í ferðavinnuni í 2015 í samband við sólarmyrkingina í mars tað árið. Eisini skal gerast vart við, at hendan uppgerðin av gistingarhagtølum ikki fevnir um tann gistingarháttin, ið verður nevndur ‘Airbnb’, tí Hagstovan hevur ikki atgongd til upplýsingar um gistingar av hesum slag.
Mánaðarliga er tað ein javnur vøkstur ár fyri ár, síðan ársbyrjan 2013, tá farið varð undir at innsavna hagtøl um gistingar kring landið. Árini 2016 og 2017 halda sama støðið sum merkisárið 2015, tá tað sum sæðst var serliga stórur vøkstur í mars í samband við sólarmyrkingina.
Flestu gistingar hjá føroyingum sjálvum
Fyrsta ársfjórðing áttu føroyingar 43% av gistingunum og danir 33%. Hini Norðanlondini eiga 13% av gistingunum, meðan 8% eru úr øðrum europeiskum londum uttan fyri Norðurlond. Síðani er eitt langt lop niður til teirra, ið koma úr londum uttan fyri Europa, t.e. Asia, Amerika, Kyrrahavslond og Afrika við tilsamans 3%. Býtið fer tó allarhelst at broytast, tá komið er út á summarið, tá parturin av gistingum hjá føroyingum vanliga minkar í tali og økist hjá útlendingum.
Í talvuni niðanfyri eru gistingar býttar eftir einstøkum londum, har ferðafólkini búgva. Umframt úr Føroyum og Danmark, ið sum nevnt eru langt ovast, koma tey serliga úr Noregi og Íslandi, Týsklandi og Svøríki.
Tveir triðingar av ferðavinnugistingum vóru í Suðurstreymi
Tað vóru eisini umskaringar í gistingartølunum millum Suðurstreym og Føroyar annars: 2.542 fleiri í Suðurstreymi og 1.484 færri uttan fyri Suðurstreym. Tá talan er um talið av gestum, t.v.s. innskrivingum, er tó lutfalsliga javnt stórur vøkstur í báðum økjum.
Av samlaða talinum av gistingum vóru tveir triðingar Suðurstreymi.
90% av gistingum í Suðurstreymi í gistingarhúsi – 82% í Føroyum annars
Verður hugt eftir gistingarhátti er ikki stórur munur á Suðurstreymi og Føroyum annars. 90% av øllum gistingum í Suðurstreymi vóru á gistingarhúsi, samanborið við 82% í Føroyum annars. Nógv størsta broytingin er stóra minkingin í kamping í Føroyum annars, sum minkaði niður í ein fjórðing. Møguliga kann tað hava nakað við tað at gera, at páskini í fjør vóru í mars men í apríl í ár.
Ymisk gongd fyri tal av gistingum og tal av gestum
Samanlagt hava gistingarhús 2.052 fleiri gistingar enn sama tíðarskeið í fjør. Av hesum 1.814 fleiri í Suðurstreymi, svarandi til ein vøkstur á 17%, og 238 fleiri uttan fyri Suðurstreym, svarandi til 4%.
Tá tað snýr seg um tal av innskrivaðum gestum var lutfalsliga javnt stórur vøkstur í Suðurstreymi við 16% og Føroyum annars við 14%.
Í miðal gista ferðafólk 2,2 nætur
Út frá upplýsingum um tal av gistingarnætrum og um tal av innskrivingum, ber til at rokna eitt miðaltal fyri, hvussu nógvar nætur hvør persónur gistir. Hetta sæst í talvuni niðanfyri. Fyri allar Føroyar gisti hvør persónur í miðal 2,2 nætur, nakað styttri enn sama tíðarskeið í 2016, har miðaltalið var 2,4 nætur. Longst gista fólk, sum leiga íbúð ella hús, har miðaltalið er 4,8 nætur fyri alt landið.
Dagførd og útgreinað gistingarhagtøl eru at finna í hagtalsgrunninum her.


text:
Rox í Hólmanum
Mikudagin var Hólmin karmur um eina væl frágingna framførsla hjá Signari í Homrum, við bólki sínum Rox. Konsertin var ein av fleiri hjá bólkinum, sum var á konsertferð kring Sundalagi og Eiði.
Í góðveðrinum rungaðu fleiri kendir sangir hjá bólkinum og fitt av fólki møttu til konsertina. Leystliga mett vóru áleið 60 áhoyrarar, ið tyktust njóta hvønn ein tóna úr hátalarunum.
Signar í Homrum segði í samrøðu við KVF, at hann og bólkurin vóru spentir uppá framførslurnar og at sleppa aftur á pall.
Umframt Signar í Homrum eru limirnir í bólkinum Rox hesir:
John Johansen, Magni Husgard, James Olsen og Høgni Fagraberg.
Martin Kristoffur Kristiansen.


text:
Hvat vil tað siga at hava danskan heimarætt?
Tað vil siga, at man hevur rættindi og skyldur í mun til Danmark, herundir Føroyar og Grønland.
Viðgerðartíðin uppá umsókn um heimarætt er umleið 19 mánaðar.
Hvat viðførir danskur heimarættur?
Rætt til at uppihalda tær og arbeiða í danska ríkinum
Rætt til eitt danskt pass
Valrætt til fólkatingsval og løgtingsval
Rætt til sosialar veitingar
Rætt til hjálp, um tú kemur í trupulleikar uttanfyri danska markið
Hvør kann fáa danskan heimarætt?
• Um man er føddur eftir 3. august 2019, fær man danskan heimarætt við føðing, um mamman ella pápin eru donsk.
• Er man føddur áðrenn 3. august 2019 við útgangsstøði í, hvørjar reglur vóru galdandi tá.
• við váttan um man er norðurlendskur ríkisborgari, ella áður hevur verið danskur ríkisborgari
• við lóg, eftir at hava latið umsókn inn til Ríkisumboðið.
Sambært § 44 í gundlógini kann ein útlendingur fáa danskan ríkisborgararætt við lóg (naturalisation) Fyri at fáa danskan ríkisborgararætt skal man uppfylla nakrar treytir. Til dømis:
Uppihald í danska ríkinum
At kunna forsyrgja sær sjálvum
Levnaðarváttan (politiið umbiður)
Málførleiki
Almen vitan
Uppihald


text:
Størsta syntetiska drøgghál nakrantíð
Løgreglan í Myanmar (fyrr Burma) við Bengalflógvan gjørdi størsta narkohál í Asia í áratíggju, tá hon herfyri legði hald á metyl fentanyl, kokain, heroin o.o. sløg av drøggi fyri 100-tals mió dollarar (= mia) í virði í eini 3 mánaða atsókn.
Drøggið varð alt haldlagt uppi í tí lógleysa Kutkai partinum av Myanmar, har tað mesta av landsins heroini hevur verið dyrkað og reinsað til útflutnings.
Hálið umfataði 200 mió metamphetanyl tablettur, 500 kg av krystl meth, fentanyl, umframt 163.000 litrar av teim kemisku evnum, ið verða brúkt til hesi syntetisku opiidu evni.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Portal.
Mest lisið í farnu viku
15 ár síðani at eg slepti rórinum í ANSNI
Kanning hjá vísindabólki viðvíkjandi presidentvalinum í USA
Øll eru ikki líka fyri lógini á Twitter
Jarðarferð úr Ebenezer í dag kl. 13.30
Nýggj sending á Radio.fo
Kulturkríggið
Til minnis um Sverra Mortensen á Argjum
Norrøna fær eitt facelift
Sálmur 23, vers 5
Hava fingið eina betri barsilsskipan
Strandavegur stongdur fríggjakvøldið
Nær røkir Ternan siglingina um Nólsoyarfjørð?
Smugla 2 kg av hashi til Føroyar
Alt ger mun - Eitt stutt brot úr Hvalbiar søgu
Nýggjur ungdómsmiðil farin í luftina
At fyribyrgja hjúnaskilnaðum í koronatíðini
Pison komin á Klaksvík.
At royna at skilja Trump-fyribrigdið (ókeypis online fyrilestur)
Tekur yvirfriðingarnevndin framtíðina frá Sandoynni ?
Svøvnur - Fólkaheilsukanningin “Hvussu hevur tú tað? 2019
Hvat kostar rein samvitska?
Er tað eins hjá okkum, sum í grannalondunum?
Nýggja stýrið fyri Setrið tilnevnt
Møtið í dag, 10. januar kl. 12.00, verður netvarpað
Samband
Postboks 226
FO-600 Saltangará


text:
PRÓVTØKUR Á GLASI15. mai 2019
MUNNLIGAR ÁRSROYNDIR OG PRÓVTØKUR
Hósdagin 16. mai kl. 15:00 verða munnligu ársroyndirnar og próvtøkurnar kunngjørdar á Glasi. Yvirlit verða send næingunum yvir næmingabólkarnar umvegis Postskipanina (bólkarnir Lesandi GM ella Lesandi YN).
Gevið gætur: Næmingar skulu, í próvtøkutíðini, dagliga kanna mail og lesa boð til bólkarnar Lesandi GM (tey á gymnasialum míðnámi) ella Lesandi YN (tey á yrkisrættaðum námi).
SKRIVLIGAR ÁRSROYNDIR OG PRÓVTØKUR
Yvirlit yvir skrivligu próvtøkurnar hava verið tøk eina tíð. Tað er tøkt her. Broytingar kunnu koma fyri. Tí er avgerandi, at næmingar dagliga kanna mail. Á síðuni ‘Próvtøkur’ verða allar dagføringar og broytingar í próvtøkuætlanum eisini lagdar út. Snarvegur til ta síðuna – glasir.fo/provtokur – er her.


text:
Heiðursmerki í Námi og Próvstovuni
mentan20-11-2020 - 15:16 - Jóanis Nielsen
Í dag var hátíðardámur í Námi og Próvstovuni, tí Ása Hansen og Gunnvør H. D. Poulsen, sum báðar eru próvtøkufyrisitarar, hava starvast á sama øki í meir enn 40 ár.
Fyri hesa trúgvu tænastu fingu Ása og Gunnvør heiðursmerki frá Kongshúsinum.
Ása hevur við ídni og trúfesti arbeitt á Próvstovuni, har uppgávurnar eru nógvar, serliga tá próvtøkutíðin nærkast. Í samfull 40 ár hevur Ása verið trygdin fyri at hetta hevur gingið væl í hond. Ása hevur seinastu árini verið við til at samskipað føroysku PISA kanningarnar og hevur medvirkað í at tryggjað, at føroyskar próvtøkur altíð eru tíðarbærar og á norðurlendskum støði.
Gunvør hevur við ídni og trúfesti arbeitt á Próvstovuni, har uppgávurnar eru mangar og ymiskar, serliga tá próvtøkutíðin nærkast. Í samfull 42 ár hevur Gunvør verið trygdin fyri at hetta altíð hevur eydnast. Á Próvstovuni hevur Gunvør serliga verið knýtt at maritimu útbúgvingunum.
Eyðun Gaard, stjóri, í Námi og Próvstovuni handaði Ásu Hansen og Gunvør H. D. Poulsen heiðursmerki, fortjenstmedalje, fyri trúgva tænastu.


text:
Ung í Dansi í Vágum 16-18/11-2018
01. Nov 2018
Vit hittast nú aftur til tiltakið Ung í Dansi, og hesuferð verða vit í Beitinum í Miðvági frá 16. til 18. november 2018.Øll mugu hava...
les meir
Norðstreymoyingar koma at vitja 11. november.
31. Okt 2018
11. november koma norðstreymoyingar at vitja í Beitinum. Vit fara at geva teimum pláss at skipa, so vit taka kanska ikki alt tað, sum...
les meir
Kvæðastevna, fyrilestrar og dansur
25. Okt 2018
Leygardagin 27. oktober 2018 skipa Sláið Ring og Norðurlandahúsið fyri tiltakinum kvæðastevna, fyrilestrar og dansur. Byrjað verður kl. 15:00.Fyrilestrarnar kemur Egil Bakka, ið er...
les meir
Nordisk Folkdansfestival 2019
13. Okt 2018
Norðurlendska dansistevnan, sum Vága Dansifelag í eitt mannaminni hevur verið partur av, verður næsta ár hildin í Svøríki. Stevnan verður...
les meir
Nýggjar upptøkur av kvæðum í Beitinum.
08. Okt 2018
Vit hava tikið Harutáttin, Randverskvæðið og Nýggjaberg upp til at læra seg eftir. Tey eru løgd undir kvæðaupptøkur.Um tit trýsta á 🎼 í skránni, so...
les meir
Ålek, juli2029
28. Sep 2018
Til feløgini Viðfest er kunning um...
les meir
Skráin løgd út
23. Sep 2018
Nú er skráin fyri dansiveturin hjá teimum vaksnu løgd út.Far inn á Skrá fyri dansiveturin/Skrá fyri dansiveturin.Fyrsta á skránni er almennur dansur í Kvívík, og...
les meir
Amennur dansur í kvívík 29. september
23. Sep 2018
So fara norðstreymoyingar aftur upp á gólv.Um undirtøkan er nóg stór, koyrir bussur til Kvívíkar og aftur.Sig frá hjá nevndini í seinasta lagi hósdagin:Dánial...


text:
Søkt verður eftir tveimum námsfrøðingum 30-40 t. um vikuna. Annað starvið er fyribils til summarfrítíðina 2019. Størvini verða sett 15. aug. 2018 ella skjótast gjørligt.
Barnagarðurin á Mýrunum liggur í einum náttúruvinaligum umhvørvi og er normeraður til 94 børn. Stovnurin er skipaður við 3 barnagarðsstovum, 2 vøggustovum og eini stovu til børn við serligum tørvi.
Førleikakrøv:
• Vit sóknast eftir starvsfólki, ið hevur útbúgving sum námsfrøðingur.
• Er nýhugsandi og ígongdsetandi.
• Hevur hegni at veita umsorgan og góð samstarvsevni.
• Vit ynskja, at tú, í tøttum samstarvi við starvsfelagar og foreldur, kann skapa ein fjølbroyttan, mennandi og tryggan dag fyri einstaka barnið.
• Saman við starvsfelagum viðvirkar til at skapa eitt spennandi og lívligt námsfrøðiligt umhvørvi.
• Góðan munnligan og skrivligan málførleika, umframt hollan telduførleika.
Vit bjóða:
• Góðar arbeiðsumstøður og gott arbeiðsumhvørvi, har tú kann seta tín dám á gerandisdagin.
• Eitt spennandi og mennandi starv við nógvum avbjóðingum.
• Ein vælvirkandi starvsfólkabólk og stovn, har námsfrøðiliga orðaskifti er í hásæti.
• Ein stovn, ið umframt at arbeiða við TÍTT, eisini arbeiðir eftir egnari menningarætlan.
• Ein gerandisdag við hugleiðingum um barnsins menning í tøttum samstarvi við vøggustovurnar, barnagarðsstovurnar og stovuna við børnum við serligum tørvi.
Persónligir eginleikar
• Evni at eggja og ganga undan.
• Vera málsøkin og nýhugsandi.
• Opin og fyrikomandi, arbeiðsamur og røkin.
• Tað hevur stóran týdning, at tú sum starvsfólk, tolir broytingar, ið kunnu koma fyri á stovninum.
Størvini verða sett sambært sáttmála millum Føroya Pedagogfelag og Kommunala Arbeiðsgevarafelagið, og er flokkað á stig 11-20. Meira fæst at vita um stovnin við at fara á heimasíðuna http://myrunum.fo og um størvini, við at venda sær til Oslu Olsen, leiðara á tlf. 237880.
Søk starvið á www.runavik.fo leys størv.
Umsóknarfreistin er sunnudagin 10. juni.


text:
Hesa vikuna verða húsarhaldsposarnir í øllum bygdum á Sandoynni heintaðir í morgin, hósdagin 12. november.
- Skulu dekk vekk?
- IRF arbeiðir upp á at basa flugunum í grótbrotinum
- IRF hevði yvirskot á 9,3 mió. kr.
- Áheitan frá IRF um at øll húsarhald fáa sær ruskstativ
- IRF og Tórshavnar kommuna kanna samstarvsmøguleikar
- Arbeiðsskúrur koppaði av vindi
- IRF fingið nýggjan skorstein
- Niðurtøka av gamla skorsteininum á Brennistøðini
- Hevur tú fingið øðrvísi gráar posar hesaferð?
- Áheitan frá IRF, nú Brennistøðin liggur still
- Stóra umvælingin hjá IRF er byrjað
- 50% meira plast til endurnýtslu í 2017
- Sissal E. Lervig nýggja marknaðar/samskiftisfólkið hjá IRF
- IRF gjørt vegleiðing til vinnu og stovnar
- Vandamikið at burturbeina fýrverk skeivt
- Broyting í innsavnan í Klaksvík, Haraldsundi og Kunoy vegna veður
- Spar við at endurnýta
- Ballimaskinan varð loysnin
- IRF funnið góða loysn
- IRF tekur ikki ímóti í morgin, 6. november
- Royna at skilja og endurnýta á Tvøroyri
- Áheitan frá Reinsitænastuni hjá IRF
- Nøgdir av burturkasti seta met – IRF megnar ikki at brenna undan
- 8,3 mia. tons av plasti eru framleidd síðani 1950’ini – størsti parturin er til enn
- Dekk skulu burturbeinast á rættan hátt


text:
At leiða og hava ábyrgd av verkætlanum er ein týðandi partur av arbeiðinum sum leiðari.
Í Føroyum setir áhugafelagið Føroysk Verkætlanarleiðsla (FVL) fokus á verkætlanarleiðslu.
Niðanfyri havi eg savnað ymiskt tilfar um leiðslu við atliti til verkætlanir. Talan er um yvirskipað tilfar um verkætlanarleiðslu og amboð at brúka í verkætlanararbeiði.
Gott tilfar á føroyskum:
Verkætlanarleiðsla í landsfyrisitingini ‒ Leistur og vegleiðing.
Verkætlanarleiðsla í landsfyrisitingini ‒ Innleiðsla til verkætlanarleiðslu og ráð til ovastu leiðslu.
Gott tilfar á donskum:
Vegleiðing til verkætlanarleiðarar
Vegleiðing til avgerðartakarar


text:
So var tíð at royndarkoyra okkara nýggju reinsuskipan á blandistøðini hjá J&K Betong.
Skipanin reinsar og skilur betong frá skervi og sandi. Betongið verður pressa saman til máttur, ið kunnu nýtast aftur í t.d. landbúnaðinum til tæðing. Skervur og sandur kann endurnýtast, tá alt slammið er skilt frá.
Vatnið verður eisini reinsað í skipanini. Soleiðis verða alla restir og avlop, ið liggja í betongbilum okkara, reinsað og endurnýtt.
Vit kunnu nú siga, at vit hava fyrstu reinsuskipan, ið endurnýtur alt tilfarið, ið verður nýtt á blandistøðini – til gagns fyri okkara náttúru.


text:
Gera boriroyndi fyri nýggja Húsarhaldsskúlanum
Í góðveðrinum í kvøld stóð Martin Sivertsen, sum eigur felagið, Bora, og riggaði til at gera boriroyndir í miðbýnum.
Talan er eini fýra hol, sum verða boraði 6 m niður. Hetta fyri at vita hvat tilfar er undir, tá ið grivið verður fyri nýggja Húsarhaldsskúlanum, sum skal liggja áleið har, sum verandi kappróðrarneyst stendur og so nakað nærri móti Nólsoyar Páls húsinum.
Fyrsta boriroyndin skuldi gerast við ánna og síðani eysturyvir, har skúlin skal standa.
Slíkar boriroyndir vórðu eisini gjørdar fyri at kanna undirlendið, har sum nýggja mentanarhúsið skal standa. Borað varð 6 m niður. Niðri í bønum var mógvur og mold niður á 4,5 m og síðani bláleirur – ikki hella.
Liðna kjallaragólvið í mentanarhúsinum - tilbygninginum vestanfyri verandi Posthús - kemur at liggja eini fýra metrar undir verandi fortovi við Klaksvíksvegin.


text:
Húsbólkar
Takið tí hvør ímóti øðrum, eins og eisini Kristus tók ímóti okkum, Gudi til dýrd!
Róm. 15:7
Ein húsbólkur er ein minni bólkur hjá okkum í samkomuni at savnast í regluliga.
Í húsbólkum knýta vit vinarbond, hugna okkum og byggja ein andaligan felagsskap. Eitt stað, har vit práta, biðja, vitna og deila lívið saman. Um Gud, hvat Hann ger í lívi okkara og okkara gerandisdegi.
Júst hvussu vit møtast, kann vera ymiskt frá bólki til bólk, men felags er, at hetta er eitt stað at uppmuntra hvønn annan.
Um tú ynskir at gerast partur av einum húsbólki, kanst tú skriva til okkara ella seta teg í samband við Hallu og Hall av Rana (tel.: 220485/296560)


text:
Væleydnað nissurenning 2020
Í dag var árliga nissurenningin hjá Hvistuni. Hetta tiltakið sum hevur nøkur ár á baki, er ætla sum hugnalig løta, saman um rørslu og prát. Samstundis var eisini drigið um góðar vinningar, millum øll sum hava luttikið í heilsutúrunum 2020.
Hvistan hevur fyriskipað rættuliga nógv tiltøk hendan veturin, og tað seinasta í røðini var ídag. Árliga nissurenningin sum eisini var endin á heilsutúrunum í 2020, endaði í Miðlatúni ídag.
Miðlatún hevði fingið umboð fyri Blóðgevara felagið í Suðuroynni at koma at kunna um teirra virksemi, eins og gentukórið í Frelsunarherinum í Vági sang til tiltakið.
Hvistan skipaði fyri túrinum, sum hevur fylgt sama leisti í vetur, 15minuttir avstað og so 15minuttir heim aftur, í alt 30minuttir við rørslu. Og eisini í dag vóru nógvir luttakarar til tiltakið, sum var merkt at góðum práti, nógvum skemti og góðari rørslu í føroyska vetrarveðrinum.
Seinasta á degnum sang gentukórið hjá Frelsunarherinum undir leiðslu av Karinu Magnussen, áðrenn Arni og Petry stóðu fyri at finna vinnararnar av teimum mongu vinningunum.


text:
Grundskeið:
Í CrossFit fara vit burtur frá tøknini og aftur til upprunan.
Venjingin byggir á natúrligu rørslurnar – at standa, sita, kasta, toga, lyfta, skumpa, klintra, renna og leypa.
Kroppurin er tólið, men hava vit sjálvsagt eitt breitt úrval av amboðum, ið eru serliga væl hóskandi til funktionella venjing.
Venjingin verður tillagað til hvønn einstakan.
Hvør er venjari?
Marius Thomassen
Ari Rouch
Kristjan Petursson
Hvar venja vit?
· Nýggja Crossfit hølinum ( Frants Restorff )
· Magnus Heinasonargøta 24
· 100 Tórshavn
Nær venja vit?
· mánakvøld kl 19:00 - 20:00
· mikukvøld kl 19:00 - 20:00
· hóskvøld kl 19:00 - 20:00
· skeiðið er 4 vikur
Hvat er við í prísinum?
· 12 venjingar saman við venjara.
· armband ( lykil til hurðina )
· atgongd til Burn Fitness í tíðarskeiðinum


text:
Starvsnæmingur í Dímunar skúla
8. februar 2015
Seinsu tvær vikurnar hevur Karstin í Húsinum veri í Dímun í starvslæru. Hann gongur í 9. flokki í Kollafjarðar skúla.
Fyrru vikuna royndi hann seg sum lærara í skúlanum. Tað er helst nakað ørðvísi undirvísing, enn hann sjálvur er vanur við. Í Dímun eru, bert tveir næmingar. Hann tók virknan lut í undirvísingini, m.a. gekk dansurin listuliga onkran dagin.
Seinnu vikuna royndi hann bóndalívið í Dímun. At fáast við seyð er ikki ókent fyri Karstin og tað sást eisini aftur í arbeiðinum. Her var hann serliga við til at røkja fjósið og at garva skinn.
Stuttligt við so hugaðum ungfólki.
« Aftur


text:
Vælkomin til Náttúru og tøkni hjá 4.b
Her verða heimalektiur og boð annars, skrivaði til tykkum.
Mánadagur 29. aug.
Vit arbeiða í skúlanum við sí. 8 og 9
Týsdagur 30. aug.
Um viðrar fara vit oman í fjøruna!
Mikudagur 31. aug.
Vit tosa um túrin í gjár, og arbeiða út frá myndunum vit tóku.
Mánadagur 5. sept.
Náttúra
Lesið Fuglar sí. 10 heima!
Vit tekna og skriva notatir í skúlanum.
Durita og Elspa Maria leggja fram.
Vit hyggja og lurta eftir fuglum á www.snar.fo
Fáa fyri: 2 næm. velja sær 2 fuglar hvør, og greiða frá um fuglin.
Týsdagur 6. sept.
Náttúra/fuglar
-2 næm. leggja fram
-vit skriva notatir og tekna í heftið
-vit hyggja at fleiri fuglum á www.snar.fo
Mikudagur 7. sept.
Náttúra/fuglar
-2 næm. leggja fram
-vit skriva notatir og tekna í heftið
-vit hyggja at fleiri fuglum á www.snar.fo
Mánadag 12. sept.
Eri burturstødd Margretha Hansen verður fyri meg 12. 13. og 14. sept.!
Joan Pauli, Sofía og Martin velja sær fugl (heima) og leggja fram í skúlanum. Trýst her og tit koma beinleiðis inn á snar- fuglar!
Gevi tykkum far um: er fuglurin stórur ella lítil? Hvussu sær nevið út og hvussu er tað litt? Litur á beinum, bringuni, velinum og veingjum.
Vit í flokkinum royna at gita hvønn fugl tey hava valgt.
-vit skriva notatir og tekna í heftið
-vit hyggja at fuglum og spæla spælið á www.snar.fo
-3 næm. bjóða seg fram at leggja fugl fram til ímorgin.
Týsdag 13. sept.
Fuglar (seinastuferð)
Vit gera sum seinast, mánadagin 12.
-3 næm. leggja fram í skúlanum. Hini í flokkinum gita.
-skriva og tekna notatir
-fáa fyri til næstuferð Luft-Vindur sí. 12
-2. næm. bjóða seg fram at leggja fram.
Mikudag 14. sept.
Øll lesa heima sí. 12
-2 næm. leggja fram og skriva notatir upp á talvuna. Tað, tit meina er týdningarmikið at duga um lofthavið, vind osv.
-vit práta um tekstin og tekningina niðast sí. 12
- hinir næm. koma við tí teir hava uppá hjarta.
Mánadag 19. sept.
Evnisdagur
Týsdag 20. sept.
Evnisdagur
Mikudag 21. sept
Evnisdagur
Mánadag 26. sept.
Luft-Vindur sí. 12 at lesa heima.
Týsdag 27. sept.
Vit gjøgnumganga Luft í skúlanum sí. 14 og 15
Mánadag 3. okt.
Vatn
Lesið væl uppá og geri eina tekning til lektiuna heima!
Vit hyggja at tekningunum í skúlanum.
Týsdag 4. okt.
Vantnýtsla
Lesid sí. 18 og 19 heima!
Tit svara spurningum í skúlanum. (útsett)
Vit prátaðu um valið, ið stendur fyri framman hjá næm.
Mikudag 5. okt.
Vit svara spurn. í dag!
Vit arbeiða í skúlanum-ongi skúlating!


text:
Evvia
Evvia (grikskt: EύBoιa, Euvoia, forngrikskt: EὔBoιa, Eúboia) er næststørsta oyggin í Grikkalandi í vídd og eftir fólkatalið, næst eftir Kreta. Tað smala Euripus-sundið skilur oynna frá Viotia á grikska meginlandinum. Oyggin er long og smøl og líkist einum sjóhesti, sæð úr erva. Hon er 150 km long og í breiddini er hon millum seks og 50 km. Oyggin strekkir seg úr útnyrðingi móti landsynningi og hevur ein fjallarygg, sum byrjar á meginlandinum í Tessalia, gongur gjøgnum alla Evvia og víðari til oyggjarnar Andros, Tinos og Mykonos. Hægstu fjøllini á Evvia eru: Dirfys (1.745 m), Pyxaria (1.341 m) í ein landnyrðing og Okhi (1.394).
Søga[rætta | rætta wikitekst]
Fornøld[rætta | rætta wikitekst]
Søgan hjá Evvia snýr seg í høvuðsheitum um søguna hjá teimum báðum býunum Khalkis (Khalkida á nýgrikskum) og Eretria. Báðir býir vóru jóniskar niðursetubýir frá Attika. At hesir býir høvdu stóran týdning kann eisini síggjast útfrá tí, at frá Khalkis og Eretria vóru fleiri koloniir stovnaðar í Magna Graecia og á Sisilia, eitt nú Kumae, Rhegium og Naxos, og á strondini á Makedonia. Við hesum lótu attikarnir upp nýggjar handilsrutur fyri Grikkaland og víðkaðu um økið til tað vesturlendsku sivilisatiónina. At Evvia hevur havt stóra makt í hesum tíðarskeiði kann eitt síggjast við tað at tey evviansku vekteindirnar og mátini vóru brúkt í Athen heilt fram í tíðina til Solon, og í teimum jóniske býunum yvirhøvur. Khalkis og Eretrea síggja út til at hava verið líka sterkir og vóru eisini kappingarneytar. Ein tann fyrsti sjóbardagin, ið fór fram í grikskari søgu var ímillum hesir báðir býirnar.
Í 490 á.Kr. bliv Eretria næsten lagt í oyði og íbygvarnir vóru fluttir til Persia. Býurin varð bygdur upp aftur eftir stríðið við Marathon tætt við har ið upprunaligi býurin lá, men býurin fekk aldrig sína sterku støðu aftur, sum hann hevði havt fyrr. Eftir hetta var Khalkis tann sterkasti av teimum báðum, men Athen var nú við at fáa størri vald. Í 506 á.Kr. tapti Khalkis ein bardaga móti Athen, sum sendi 4000 attiskir niðursetumenn til oynna og sá út til at fáa valdið á oynni.
Miðøld[rætta | rætta wikitekst]
Í 1157 vóru allir býir og bygdir, sum lógu við strendurnar á Evvia, lagdir í oyði av herdeildum av Sisilia.[1]
Tað Ottoman–Venetiska Stríð (1463–79) førdi til, at Evvia hin 12. juli 1470 og heilt framm til grikska frælsisstríðið frá 1821 til 1830 var undir Osmanniskum stýri, ossmannarir nevndu oynna Eğriboz ella Ağriboz, sum er avleitt av Euripus (sundið millum oynna og meginlandið). Í 1830 gjørdist Evvia partur at tí nýggja grikska kongaríkinum.
Ferðasamband[rætta | rætta wikitekst]
Evvia er bundin saman við meginlandið við tveimum brúgvum. Tann eina er Khalkida brúgvin, ið leiðir ferðsluna frá Khalkida á Evvia til Tive (Theben) á meginlandinum. Hin brúgivn fer framvið Khalkis, men vegurin til brúnna byrjar í Athen. Allar brúgvar á Evvia eru hongibrúgvar.
Keldur[rætta | rætta wikitekst]
- ↑ Norwich, John Julius. Byzantium: The Decline and Fall (New York: Alfred A. Knopf, 1996) p. 116
Slóðir úteftir[rætta | rætta wikitekst]
- Almenna heimasíðan hjá Evvia (á grikskum)
- Myndir av Evvia á Flickr


text:
Glóðheit poppstjørna leitar á Vágsbø
Bólkurin Lukas Graham telist millum heitastu og størstu poppstjørnur í heiminum í løtuni, og í grundini skuldi tað verið púra óhugsandi, at bólkurin leitaði til Føroya at spæla júst nú. Men tað gera teir.
Samstundis sum teir spæla útseldar konsertir í USA, vitja tey kendastu talkshowini, eru tilnevndir til tríggjar Grammy-heiðurslønir og spæla live til eitt nú MTV og Billboard heiðurslønahandanir, hava teir avgjørt at koma aftur til Føroya at spæla. Konsertin við Lukas Graham verður á Summar Festivalinum í august.
Lukas Graham spældi á Summar Festivalinum fyri tveimum árum síðani, og mong halda, at tað telist millum bestu framførslur á festivalinum nakrantíð. Tveir mánaðir seinni vitjaði bólkurin aftur í Føroyum og spældi tvær framúr konsertir í Havn. Síðani tá hevur bólkurin fingið sítt veruligt altjóða gjøgnumbrot og telist nú millum heitastu poppnøvn í heiminum.
– Í okkara eygum var Lukas Graham ein heimsstjørna longu fyri tveimum árum síðani, men nú heldur restin av heiminum tað sama. At fáa Lukas Graham aftur á Summar Festivalin at spæla er eitt tað størsta scoopið, vit hava gjørt í søguni hjá festivalinum, sigur Erik Biskopstø, sum er ein av fyriskiparunum av Summar Festivalinum.
Lukas Graham spælir bert eina konsert í Danmark í summar, men hann hevur sett pláss av í kalendaranum til at vitja aftur í Føroyum.
– Í grundini átti tað at verið ógjørligt hjá okkum at fingið ein slíkan bólk á okkara festival júst nú, tí allur heimurin togar í teir, men Lukas Graham ynskir at koma aftur til Føroya at vitja, og tí letur hetta seg gera, sigur Erik Biskopstø.
Lukas Graham hevur fingið serligt samband til Føroya, her teir hava verið sera væl móttiknir, og tað hava fólk eisini sæð aftur, tá ið sangarin Lukas Forchhammer fleiri ferðir hevur verið at sæð í USA í føroyskari troyggju, sum hann fekk sum gávu í Føroyum.
Lukas Graham spælir á Summar Festivalinum fríggjakvøldið 11. august.


text:
Keyp røttu útgerðina frá okkum
Vit hava stórt úrval av teldum og tilhoyri frá nøkrum av fremstu vørumerkjunum so sum Dell, Apple, Microsoft, HP og Lenovo. Vælkomin inn í handil okkara í Tórshavn ella Klaksvík, ella ring til okkum á tlf. 20 20 20.
Vit ráðgeva tær fegin, so tú fært røttu útgerðina til tín tørv, og leggja serligan dent á at veita eina góða tænastu, so tú altíð kennur teg í tryggum hondum.
Niðanfyri kanst tú lesa meira um hvørji vørumerki vit umboða innan teldur og útgerð.
Spyr bara
Ver vælkomin at ringja 20 20 20 ella støkka inn á gólvið hjá okkum í Tórshavn, Saltangará ella Klaksvík.
Dell
Dell borgar fyri góðsku. Vit hava í nógv ár umboða Dell og hava stórt úrval av teldum, skíggjum og tilhoyri. Vælegnað til alt frá arbeiðsbrúk, skúlabrúk, heimabrúk og gaming.
Vit hava alt frá lítlum og løttum farteldum at ferðast við, til stórar og smidligar skíggjar og dokkstøðir til skrivstovuna heima, sum tú kanst seta fartelduna til.
Apple
Apple brúkarar eru tilvitaðir um sína vøru. Mac teldur eru einfaldar og snøggar, og tryggleiki og verja av tínum persónligu dátum er í hásæti. Harafturat spæla allar eindirnar í Apple vistskipanini altíð væl saman. Mac-teldan, iPhone, iPad, Apple Watch – alt hongur saman.
Hjá okkum fært tú allar vørurnar í Apple vistskipanini.
Microsoft
Surface teldurnar frá Microsoft eru ein samanrenning av farteldu og teldli við touch-skíggja og eini rúgvu av snøggum tilhoyri.
Frá heimaskrivstovuni til køksborðið til sofuna í stovuna – Surface hevur tað, sum einhvør uppgáva krevur: Touch skíggjar í høgari loysn og Dolby Audio til tónleik og seriur, HD-kamera til video-kjatt og vælkendu Windows stýriskipanina.
HP
Teldur frá HP eru vælegnaðar til flytiliga arbeiðsplássið.
Lenovo
Lenovo bjóðar eina breidd av teldum til alt frá løttum heimabrúki til kravmikið arbeiði.


text:
Peter Madsen viðgongur at hava limað kroppin á svenska journalistinum, Kim Wall, sundur. Men hann noktar framvegis at hava dripið kvinnuna.
Danski vísindamaðurin Peter Madsen, sum er undir ákæru fyri at hava dripið og limað Kim Wall, ein svenskan journalist, sundur, noktar at hava dripið kvinnuna. Hann viðgongur tó, at hann skar kroppin sundur, tá ið kvinnan var deyð.
Tann 10. august silgdu Peter Madsen og Kim Wall saman út í heimagjørda kavbátinum hjá Peter Madsen. Kim Wall arbeiddi við eini grein um Peter Madsen, sum er ein kendur danskur uppfinnari. Kim Wall varð dripin og limað sundur á túrinum. Peter Madsen er ákærdur fyri drápið, men hevur allatíð noktað seg sekan.
Peter Madsen hevur fleiri ferðir broytt søgu sína, og hann sigur nú, at tíðindakvinnan doyði av eini kolsúrniseitran. Hann viðgongur at hava limað kroppin sundur og síðan kastað hann fyri borð.
Løgreglan sigur við DR, at kanningararbeiðið skjótt verður liðugt.


text:
Vinnarin av FM í Ungum Virki 201912. mars 2019
Vinnarin av FM í Ungum Virki 2019 gjørdist ÖDN frá Glasi, sum framleiðir regnklæðir og taskur úr endurnýttum teltum. Genturnar, sum manna bólkin, eru Borgarhjørt Hammer, Heidi Lindenskov Róadóttir, Nanna Djurhuus og Súsanna Tindskarð Jacobsen. Dómsnevndin legði dent á, at genturnar hava megnað at gagnnýtt eina vøru, sum ov ofta verður blakað burtur aftaná nýtslu. Bólkurin hevur sniðgivið vørur, ið eru kul og avspegla rákið, sum er upp í tíðini. Genturnar høvdu eisini seymað prototypur av bæði regnjakkum og taskum.
Nummar tvey gjørdist Mýla frá Glasi, sum framleiðir og selur sera vælsmakkandi og heilsugott fiskachips.
Nummar trý gjørdist SpringFish frá Tekniska Skúla í Klaksvík, sum hava ment ein fiskakassa við serligum fjaðrum í botninum, soleiðis at botnurin lyftist upp, so hvørt sum fiskakassin tømist.
Vinnandi bólkurin fekk umframt ein kekk á kr. 5.000 frá Betri eina ferð við uppihaldi í Keypmannahavn, har bólkurin fer at umboða Føroyar til DM í Ungum Virki, sum verður tann 24. apríl.
Tilsamans 500 miðnámsskúlanæmingar hava luttikið í tiltøkum, sum Ungt Virki hevur verið við til at fyriskipað skúlaárið 2018-2019. Níggju bólkar luttóku til FM í Ungum Virki, sum er endabresturin fyri miðnámsskúlanæmingar, ið hava arbeitt við íverksetan hetta skúlaárið.
Í dómsnevndini sótu Dánial Hoydal og Gunnvør Brekkstein frá Betri, Rói B. Poulsen frá Hey, Dánjal Samuelsen frá KT-húsinum, Árni Skaale frá LookNorth, Sigrun Jónsveinsdóttir frá Íverksetarahúsinum og Súsanna Laursen frá Hugskotinum. Regin W. Dalsgaard Býlings- og marknaðarstjórií SMS var høvuðsdómari.
Ungt Virki arbeiðir støðugt við at menna undirvísing í íverksetan og at seta fokus á skapanarevnini og eldhugan hjá teimum ungu í Føroyum. Tey ungu læra at menna hugskot til nýggjar vørur og tænastur og at fremja hugskotini í verki. Harafturat fáa tey royndir í at stovna og reka egna fyritøku, skapa netverk, loysa trupulleikar og síggja møguleikar. Soleiðis menna tey ungu førleikar, sum skulu til fyri at megna framtíðar størv bæði sum íverksetar, leiðarar og starvsfólk.
Niðanfyri eru myndir av teimum báðum bólkunum av Glasi – fyrst Mýla og síðani ÖDN


text:
Rakari - TvísíðaðurVanligur prísur 499,00 kr Spar Liquid error (product-template line 131): -Infinity%
VØRAN ER ÁVEGIS og kemur væntandi síðst í januar. Vøran verður veitt tær, so skjótt hon er komin.
Klassiskur og burðardyggur rakari - uttan plast. Rakari í bestu góðsku í krom og stáli, sum tryggjar eina fullkomna raking í nógv, nógv ár. Tíðarleyst snið við fokus á komfort og funktionalitet. Hetta modellið hevur ein "lukkaðan kamb", sum gevur eina trygga raking og bestu verju móti skeinum.
Ein rakari fyri lívið, betri raking, minni burturkast og nógvir pengar at spara framyvir.
- Ein rakari fyri lívið
- Tøtt raking
- Til bæði menn og kvinnur
OBS: Bløð fylgja ikki við. Keyp bløð her.
Nýtsla
Halt rakaran við tumlinum og peikifingrinum á minna pettinum av høvdinum og skrúva handtakið av móti urinum við hinari hondini. Tak niðara pettið av høvdinum av og legg blaðið á tær tríggju stiftirnar. Koyr niðara pettið á aftur og skrúva handtakið á aftur og stramma.
Raking
Halt rakaranum móti húðini í umleið 30º vinkul. Raka við hárunum uttan at trýsta ov hart - lat heldur blaðið gera arbeiði. Skift millum báðar síðurnar á blaðnum og skola ofta við heitum vatni, meðan tú rakar tær.
Hvussu leingi heldur hann?
Rakarin kann halda restina av lívinum!
Goymsla og viðlíkahald
Skola við vani eftir nýtslu og lat rakaran lufttorna. Tak rakaran sundur og vaska allar tríggjar deilir í heitum vatni við einari bleytari tannbust 2. hvønn mánaða.


text:
desember, 2016
02des15:0017:00Pop-up ráðgeving - Eysturoy15:00 - 17:00 Bókasavnið við Løkin, Runavík
Um tiltakið
Í sambandi við íverksetaravikuna fara Íverksetarahúsið og Vinnuframi á ferð runt landið við pop-up ráðgeving og kunning um stuðulsmøguleikar. Her verður møguligt hjá øllum áhugaðum at koma á staðið og
Um tiltakið
Í sambandi við íverksetaravikuna fara Íverksetarahúsið og Vinnuframi á ferð runt landið við pop-up ráðgeving og kunning um stuðulsmøguleikar.
Her verður møguligt hjá øllum áhugaðum at koma á staðið og fáa ókeypis ráðgeving og kunning um stuðulsmøguleikar fyri íverksetarar.
Hugsar tú um at gerast sjálvstøðugur, ella hevur tú egna fyritøku, og hevur brúk fyri at fáa greiðu á ymiskum viðurskiftum, so kanst tú á Pop-up ráðgeving hjá Íverksetarahúsinum og Vinnuframa fáa svar uppá flestu spurningar í hesum sambandi.
Her verður møguligt hjá øllum áhugaðum at koma á staðið og fáa ókeypis ráðgeving og kunning um stuðulsmøguleikar fyri íverksetarar. Seinasti stýrisfundur – og tískil seinasta freist at søkja um stuðul í ár – verður 14. des og umsóknir skulu vera Vinnuframa í hendi í seinasta lagi eina viku áðrenn stýrisfund, tvs 7. des.
Tað er ikki er neyðugt at boða frá luttøku áðrenn.
more
Tíð
(Fríggjadagur) 15:00 - 17:00
Stað
Bókasavnið við Løkin
Runavík
Fyriskipari
Íverksetarahúsið & Vinnuframi


text:
Bíblian á føroyskum í sjeyti ár
Dagurin í dag, tann 19. mars 2019, er ein heilt serligur merkisdagur í Føroya søgu, tí henda dag fyri 70 árum síðan, í 1949, lá fyri fyrstu ferð øll Bíblian á føroyskum máli á borðinum.
Danmark fekk sína Bíbliu longu í 1550, Svøríki í 1541 og Ísland í 1584. Men eftir trúbótina um miðja 16. øld bleiv kirkjumálið í Føroyum danskt, og føroyingar komu sostatt bert at brúka ta donsku Bíbliuna, og ikki fyrr enn 400 ár eftir at brøðratjóðir okkara høvdu fingið Bíbliuna á egnum máli, fingu vit hana.
Tað var Victor Danielsen, ið gjørdi tað bragdið, einsamallur maður at týða alla Bíbliuna til føroyskt mál.
Um nakrar dagar eru tað 125 ár, síðan Victor Danielsen var borin í heim. Hann var føddur 28. mars 1894 í Søldarfirði, yngstur av sjey systkjum. Faðir hansara, Daniel Jacob Danielsen (1838-1923), føddur í Havn, var sýslumaður har.
Mamman, Anna Malena Weihe (1857-1894), doyði á barsilssong, nakrar dagar eftir at Victor var føddur. Ein systir sýslumannin, Lina, kom í húsið at vera, og hon varð sostatt Victori í móður stað.
Victor var vitigur og óvanliga næmur. Hann fór til Havnar á læraraskúla í 1911 seytjan ára gamal fekk prógv í 1914. Tíggju næmingar vóru í flokkinum, og Victor var bestur.
Meðan Victor er í Havn, hendir ein kollvelting í lívi hansara. Hann sigur sjálvur, at um heystið 1913 kom Guds kall persónliga til hansara, og hann fór at ganga á møti í Meinigheitshúsinum. Har væntaði hann sær at fáa hjálp og fekk hana eisini.
Ein maður, sum var honum til stóra hjálp henda veturin og leiddi hann ígjøgnum iva og myrkur, var Viggo Ryving-Jensen, heimamissiónstrúboðari og seinni prestur.
Victor fór nú inn aftur á Skálafjørðin, har hann bleiv lærari í Søldarfirði, á Glyvrum og í Lamba. Men hetta starv røkti hann bert í einar 6-7 mánaðir. Hann gavst við lærarastarvinum og fór so við og við at virka sum trúboðari.
Hann byrjaði við at lesa lestur í skúlanum. Men skjótt fór hann at prædika sjálvur. Røringur kom í, fólk vórðu umvend, og tá ið Victor ikki slapp at nýta skúlan longur, fór hann at halda møti í dansistovuni.
Í mai í 1915 meldaði hann seg úr Fólkakirkjuni, og í 1916 varð hann saman við øðrum doyptur á sjónum í Søldarfirði, og eftir tað kom virki hansara at vera í sambandi við brøðrasamkomurnar.
Victor giftist í 1920 við Henrikku, f. Olsen (1896-1997), sum eisini var úr Søldarfirði. Tey búðu í Søldarfirði til 1928, men fluttu so til Fuglafjarðar.
Victor var ein sera arbeiðshugaður maður, og hann hevði framúrskarandi gávur at tala, skriva, yrkja og umseta.
Alt sítt lív ferðaðist hann um oyggjarnar, úr bygd í bygd, og helt møti fyri at kunngera gleðiboðskapin. Tað var høvuðsendamál hansara, og alt hansara verk skal síggjast í hesum ljósinum.
Í 1917 týddi Victor sín fyrsta sálm. Og eftir tað varð eitt veldigt skrivligt verk skapt við hansara hond.
Um jóltíðir í 1920 kom hin fyrsta sálmabókin út við 85 sálmum, og restina av lívinum, serliga í tríati- og fýratiárunum, legði hann til rættis og gav nógvar sálma- og sangbøkur út. Í 1952 vórðu allir sálmar og andaligir sangir savnaðir í eina bók, ”Songbók Guds Fólks”.
Av teimum 1125 sálmunum og sangunum í bókini átti Victor sjálvur knappar 900 týðingar og einar 30 upprunasálmar.
Victor var eisini rithøvundur og hevði stóran tokka til móðurmálið. Hann skrivaði tvær skaldsøgur, ”Aðru ferð” (1927) og ”Nei, lyftið sveik ikki” (1947), og hann týddi eina heila bókarøð, 18 í tali, m.a. bøkurnar ”Pílagrímsferðin” og ”Hin heilagi bardagin”, hjá enska rithøvundinum John Bunyan, og eisini fleiri barnabøkur.
Men tað størsta og merkisverdasta avrikið, Victor framdi, var einsamallur maður at týða Bíbliuna til føroyskt mál.
Og hóast Victor Danielsen mangan verður settur í skuggan av Dahl og Viderø, so skerst tað ikki burtur, at tað var hann, sum gav føroyingum ta fyrstu Bíbliuna á føroyskum máli, og at hann við sínum verki skundaði undir, at hin Bíblian eisini varð fullførd og útgivin í 1961.
Victor byrjaði at týða Nýggja Testamenti í 1934, og tað kom út tíðliga á vári 1937. Hann fór beinanvegin undir at týða Gamla Testamenti, og á sumri 1939 var hann liðugur.
Bíblian skuldi so øll prentast í Oslo, og teir høvdu fingið rættlestur av einum 100 síðum, tá ið Noreg varð hersett.
Alt lá so stilt inntil byrjan 1947, tá ið farið varð undir at prenta Bíbliuna í Føroyum. Victor endurskoðaði tá alla Bíbliuna.
Bíblian var liðugt sett á ólavsøku 1948, og kom út tann 19. mars 1949. Hetta var ein søgulig stórhending og hesin dagur ein merkisdagur í Føroya søgu.
Tá ið bíbliu- og sálmabókaarbeiðið var liðugt, var Victor fyri ein part útslitin, men í fimmtiárunum komu fleiri bøkur út, sum hann hevði týtt, ikki færri enn fýra í 1957.
Góð tvey ár, eftir at Bíblian var komin út, varð hon harðliga álopin, serliga av tveimum prestum.
Annar av teimum mælti fólki frá at keypa Bíbliuna, av tí at týðingin var so vánalig – og úrslitið var eitt ógvuliga drúgt blaðkjak, sum vardi í meira enn eitt ár.
Tá ið hugt verður at hesum atfinningum, so mugu vit í dag sanna, at alt, sum bleiv borið fram, er gjørt til skammar.
Og niðurstøðan má vera, at einasta orsøkin til hesi harðligu álop, var, at tað var ein maður uttan fyri kirkjuna, sum gav føroyingum fyrstu Bíbliu á føroyskum máli.
Hvønn týdning, arbeiði Victors andaliga hevur havt fyri Føroyar, dugir eingin at meta um.
Men eingin ivi er um, at alt hansara skrivliga verk og ikki minst bíbliutýðingararbeiðið skundaði undir og var orsøk til, at føroyskt fekk sín rætt í Føroyum.
Tey seinastu árini var Victor ofta sjúkur, og hann andaðist í heimi sínum í Fuglafirði 2. februar 1961, 66 ára gamal.
Jógvan á Lakjuni


text:
– Onki øki til flogvøll í Føroyum
Undir seinna heimsbardaga strongdi bretski herflotin á at gera flogvøll í Føroyum, men loftverjumálaráðið helt Føroyar vera óegnaðar til flogvøll. Herflotaleiðslan fekk tó sín vilja, stendur í bretskari frágreiðing frá apríl 1943
Frágreiðingin “Air Base In The Faroes” samanfatar í stuttum gongdina í flogvallarmálinum og sæst í krígsdagbókunum fyri Vágar, sum nú eru almennar á www.nielsjuel.fo.
Winston Churchill kunngjørdi 11. apríl í 1940, at Føroyar vóru í ferð við at verða hersettar. Tá var hann framvegis flotamálaráðharri. Hann segði, at bretar fóru at gera seg galdandi í Føroyum bæði sjóvegis og í luftini.
Tann 12. apríl komu tvey bretsk skip á Havnina og boðaðu frá, at hersetingin, Operation Valentine, var sett í verk, og dagin eftir komu hermenninir.
Eitt kanningarlið var við frá byrjan at vita, um flogvøllur kundi gerast í Føroyum. Niðurstøðan gjørdist, at tað bar ikki til.
Spurningin tók herflotaleiðslan uppaftur við ráðharran í flogmálum tann 23. mai í 1941.
Loftverjumálaráðið svaraði 2. juni, at ætlanin var ógjørlig at fremja í verki, tí ongi hóskandi øki vóru í Føroyum at gera flogvøll á, og haraftrat var veðrið í oyggjunum óvanliga ringt.
Málið varð umrøtt fleiri ferðir eftir hetta, og loftverjumálaráðið helt allatíðina ímóti.
Herflotaleiðslan tók aftur málið upp 6. oktober 1941 og segði, at flogvøllur kravdist til at flúgva kanningarferðir, elta kavbátar og hýsa stríðsflogførum at verja oyggjarnar og skáka langtrøkkandi fíggindaflogfør.
Eisini skuldi flogvøllurin virka sum millumstøð á leiðini millum Kanada-Grønland-Ísland-Stórabretland.
Endin gjørdist, at Air Ministry mótmælandi góðtók 8. oktober í 1941, at arbeiðið upp á flogvøllin skuldi byrja á vári 1942.
Kannað varð, hvørji øki vóru best egnað til flogvøll. Fyrst góðtók War Office í London, at hann kundi gerast í Sandoynni.
Síðan kom hersetingarvaldið við Leo Maxton á odda eftir, at Vágar hóskaðu betur, tí atkoman var frægari, og har kundu vera bæði land- og sjóflúgvarastøð.
Tann 2. mars í 1942 varð so gjørt av, at flogvøllurin skuldi byggjast í Vágum.
Í frágreiðingini um flogvallarmálið, sum er skrivað 13. apríl í 1943, verður tikið saman um kjakið í sambandi við flogvøllin.
Har sæst m.a., at fleiri hava hildið, at innflúgvingin til flogvøllin er vandamikil í vanligum líkindum og lívshættislig í ringum líkindum.
Fimta bók í røðini um stríðsárini greiðir gjølla frá flogvallarmálinum. Har sæst, at Leo Maxton vitjaði aftur í 1947. Tá harmaðist hann um, at flogvøllurin ikki varð brúktur.
“The project was my baby, really,” segði hann.
Kom hann aftur í dag, nú 400.000 fólk fara um flogvøllin vanlig ár í hátøkniligum flogførum við sergjørdari innflúgvingartøkni, hevði hann ivaleyst fegnast.
Frágreiðingin stendur á síðu 9-13 í: Flogstøðin í Vágunum – AIR 20/1039


text:
Vit eru at hitta mest sum allar gerandisdagar frá kl 8 til kl 12.
Vit takað øll børn sum eru í skipanini inn til kanningar, busting og fyribyrgjandi viðgerðir og miða vit eftir at síggja øll børnini minst einaferð um árið. Tó kann tað ganga longri tíð ímillum hjá onkrum.
Sum øllum kunnugt er eingin tannlækni her í løtuni. Hevur barn tygara tørv á tannlæknaviðgerð, hava vit gjørt avtalur við tannlæknarnar í økinum uttan um okkum, um at viðgerða tykkara børn, og verður mannagongdin tá hendan:
1. Tit seta tykkum í samband við barnatannrøktina tlf. 441272
2. Barnatannrøktin ger avtalur við aðrar tannlæknastovur
3. Rokningin verður send til Barnatannrøktina á Skála
4. Um foreldur venda sær beinleiðis til aðrar tannlæknastovur, uttan avtalu við Barnatannrøktina, skulu tey sjálvi rinda fyri viðgerðina.
Vinarligast
BARNATANNRØKTIN
Gerðisgøta 5
480 Skála
Tlf. 441272
t.post. tannrokt@runavik.fo


text:
Fýra nýggir tilburðir staðfestir
27-10-2020 - 16:04 - Jóanis Nielsen
Fýra nýggir smittutilburðir vórðu staðfestir í gjár. Tað vísa nýggjastu tølini hjá Landslæknanum.
Í øllum førum er talan um persónar, ið komu loftvegis til Føroyar úr øðrum londum. Tey smittaðu eru avbyrgd, og Landslæknin er í gongd við smittusporingina.
Í gjár vórðu 709 kanningar gjørdar, og allar kanningarnar eru liðugt greinaðar. Í alt eru 151.668 kanningar gjørdar.
Tilsamans hava nú 494 persónar fingið staðfest smittuna í Føroyum. Í alt eru 478 persónar staðfestir frískir aftur, og sostatt eru 16 persónar smittaðir í løtuni.
Eingin er í løtuni innlagdur á Sjúkrahúsverki Føroya í sambandi við coronasmittuna.


text:
Nevndin í TB vil hervið takkað øllum, ið hava stuðlað felagnum í 2017.
TB er saman við hinum oyggjafeløgunum í holt við at fyrireikað kappingarárið 2018. Í 2018 fer felagið sum nakað nýtt at luttaka við einum U21 liðið.
Undir leiðslu av Jón Paula Olsen hava leikarir vetrarvant og 7. januar verður lagt til brots við nýggja venjaranum Glenn Ståhle.
Eitt sum er umráðandi fyri felagið er, at fleiri vilja bjóða seg framm til nevndarabeiðið. Um onkur hevur áhugað so er bara at siga til.
Ungdómsdeildin vil eisini fegin hava fleiri fólk at hjálpa til við at venja okkara ungu leikarum. Eisini vilja vit heita á limir, sum hava áhuga í at royna seg sum dómara um at siga frá. Tað verður eitt dómaraskeið her suðuri í vár og vóna vit at fleiri melda til.
Við vón um eitt gott kappingarár 2018 vilja vi hervið ynskja øllum eini góð jól og eitt gott nýggjár.


text:
Listaskálin
At tey, sum stovnaðu Listafelagið høvdu visiónir vísir henda greinin í viðtøkunum:
Allir lutir felagsins skulu fyribils goymast á “Føroya landsbókasavni” (Færøamtsbókasavni). Áðrenn hetta kann fást í lag, skal nevndin útvega lutunum goymslu. Tá regluligt samband fæst við Føroyar, skal nevndin boða til aðalfundar.
Felagið skal, tá tað hevur fingið fíggjarliga megi til tess, stovna eina listagoymslu í Tórshavn, har allir lutir felagsins skulu goymast.
Tað tók mong ár – 29 – til ein listagoymsla var bygd í Havn, men tað er hinvegin prógv um arbeiðssemi og trúskap. Málið var ongantíð slept og tann 21. februar 1970 var Listaskálin vígdur og tikin í nýtslu.
Støðið undir Listasavninum
Listaskálin er støðið, sum Listasavn Føroya varð reist á. Eisini tað í beinleiðis ogfluttari merking. Tí Listasavnið varð bygt upp í Listaskálan, og tá ið savnið var liðugt handaði Listafelagið landinum skálan og listaverkini í honum. Eisini grundøkið hevur Listafelag latið savninum, tvs. Føroya landi.
Privatur eldhugi
Listasavnið byrjaði eins og Fornminnissavnið og Fróðskaparsetrið, bara fyri at taka tvey onnur dømi, sum áhugafeløg. Tað vóru eldhugað fólk, sum stovnaðu og mentu virksemið í felagnum til tess, at landið skilti, at tað var neyðugt hjá eini modernaðari tjóð at hava eitt søguligt museum, eitt listamuseum og eitt universitet. Hesi tiltøk vóru 20. aldar tjóðarbyggjandi tiltøk niðanífrá, bottom-up so at siga burturav. Listaskálin var kanska harafturat tað seinasta av hesum buttom-up tjóðarbyggjandi tiltøkum á eldhugaðum privatum initiativi.
Í dag ber tað valla til. Tíðin er ein onnur. Nú eru ikki eldhugað privatfólk, men aðalráð, sum fyrireika politikkin og leggja hann til rættis eftir áhugamálum hjá landsstýrisfólkunum. Hvørt tað er betri skil á teimum nýggju stovnunum, sum koma til, er ilt at meta um enn. Men fleiri almennir mentanarstovnar hava ikki fingið egnan bústað. Eitt nú hevur Havnar Sjónleikarfelag, sum er listafelagið á leiklistaøkinum, leingi havt sítt stásiliga hús mitt í Havnini. Men nýstovnaði Tjóðpallurin verður hýstur inni hjá kommunalu fyrisitingini í einum fyrrverandi meiaríi. Fínasta mentanarhúsið í landinum, Norðurlandahúsið hava vit fingið næstan ókeypis uttanífrá.
Listafelagið fyrireikar byggingina
Í gerðabókini sæst, at ætlanirnar um Listaskálan reikaðu runt í býnum.
Í ársfrágreiðingini fyri 1957 stendur, at í februar hetta árið hevði O. Mortensen, arkitektur, gjørt eitt uppskot til bygging av listasavni við Tinghúsvegin. Hetta savnið var mett at kosta 300.000 kr.Á fundi nakað eftir hetta millum J. P.Hendriksen, býráðsformann, Trygva Samuelsen og Hans Niclasen, segði Trygvi Samuelsen frá, at honum dámdi einki at listaskálin skuldi vera á Tinghúsvegnum. Í staðin skeyt hann upp at byggja hann á Debesartrøð. Hetta er fimm ár eftir, at Bátahøllin hjá Fornminnisfelagnum var bygd har úti sum eina fyribils framsýningarhøli. Fundarbókin hjá Listafelagnum staðfestir annars, at menn vóru “á einum máli um, at savnið hevði komið at ligið væl fyri og at beinast var at heita á býráðið at leggja grundøki matr. nr. 428 og 429 av, so at Listasavn Føroya einaferð í framtíðini tá peningaligar fyrireikingar vóru gjørdar, kundi verða bygt har. Áheitan var send býráðnum sama dag, men hóast fyrispurningar er einki svar komið.” Matriklarnir 428 og 429 eru á leið har, ið Sloan og Heinesens hús standa.
Í ársfrágreiðingini fyri virksemið í Listafelagnum í 1963 greiðir formaðurin frá, at á nýggjárinum hetta árið segði løgmaður í nýggjárrøðuni, at landsstýrið hevði samtykt at byggja listasavn saman við útvarpshúsi á Glaðsheyggi. Aðalfundurin staðfesti í hesum viðfangi, at “Samstundis má haldast at ætlanin og fyrireikingarnar til at byggja Listasavnið á lendinum sunnan fyri viðarlundina mugu leggjast niður.” Felagið hevði við øðrum orðum ætlanir um at byggja sunnan fyri viðarlundina, men tað gjørdist altso veruleiki norðan fyri plantasjuna.
Men fyri fyrst varð einki av hesum veruleiki enn. Í 1966 kom tó ferð á. Tórshavnar kommuna hevði lovað felagnum eitt øki í Gundadali og felagið vendi sær til Palla Gregoriussen arkitekt, sum eisini er millum okkara í dag, um at gera uppskot til Listaskálan. Í mars 1968 legði Palli eitt uppskot fyri nevndina og “nevndin saman við Ingolf av Reyni og Janusi Kamban og umboðsmenn fyri arkitektin løgdu fram leysligt uppskot til bygging av listaskála í Gundadali. (…) Menn samdust um at biðja arkitektin halda fram við arbeiðinum og leggja fullfíggjaða byggiætlan fyri felagið.”
Byggingin
Í mai 1968 er útbjóðingartilfarið klárt og tilboðini komu inn í juni. Petur Michelsen fekk sjálva byggingina av húsinum fyri 180.000 kr. Í november sama ár var hita- og sanitetsarbeiðið latið Hans M. Reinert, og Leif Mohr bjóðaði sær til at gera alt tað tekniska uttan vinning, tvs. Listafelagið skuldi bara rinda fyri arbeiðsløn og tilfar til goymsluprís. Vinnulívið kundi við øðrum orðum vera filantropiskt tá.
Ein bygginevnd var sett, sum skuldi taka sær av byggingini og fáa pening til vegar. Palli Gregoriussen skuldi hava eftirlit við byggingini. Frá november 1968 og tey næstu tvey árini verður arbeitt og ikki skrivað so nógv í fundarbókina. Men so tann 31. januar 1970:
var samtykt at royna at fáa skálan til nýtslu í februar 1970 og gera eitt sindur burturúrfyrstu upplatingini. Frammanundan hevði formaðurin talað við Karsten Hoydal um atroyna at gera eina kantatu til hesa hending.
Listaskálin vígdur
21. februar 1970 var samkoma í kommuskúlahøllini við kórframførslu og røðum. Yrkingin “Eyguni” eftir Karsten Hoydal var ein kantata. William Heinesen gjørdi tónleikin, ið byggir á gomul føroysk løg í samstarvi við Karl Clausen, sum samskipaði tónleikin og sett hann út fyri kór og orkestur. Ólavur Hátún stjórnaði Útvarpskórinum, Fuglafjarða sangkóri og Tórshavnar musikkskúla. Songsolistar vóru Guðrið Øster og Ingálvur av Reyni. Oskar Hermansen las upp órímaðu ørindini. Listafelagið fekk partiturið til tónleikin til gávus.
Tá tónleikaskráin var liðug henda februardagin í 1970 fóru gestirnir niðan í sjálvan Listaskálan, har listaframsýning læt upp við føroyskari list. Í brævi til Mikines-málaran samanbar William Heinesen Listaskálan við Louisiana í Humlebæk. Úr sama brævi, sum er prentað í savninum God aften måne, god aften min ven, vita vit, at stórt gildi var seinni um kvøldið í eini matstovu, sum tá var her beint í nánd av Listaskálanum.
Listasavnið tikið yvir
Listafelagið er fegið um at tað eydnaðist so væl í allar mátar at fáa Listaskálan og at tað gekst so væl at reka hann, til Listasavnið varð stovnað og tók yvir. Her hava verið mangar forvitnisligar og góðar framsýningar, og Listafelagið hevur við stórari gleði stuðlað mongum tiltøkum í savninum, m.a. verið við til at bøta um goymsluumstøðurnar, latið stuðul til at prenta bøkurnar, sum koma út í sambandi við framsýningarnar, og at keypa verk, sum eru farin inn í goymsluna hjá savninum.


text:
Tað er okkum ein sonn gleði at kunngera, at Poul Ingason aftur verður at síggja í eyðkenda svart/hvíta búnanum hjá TB.
Hóast sín unga aldur, 20 ára gamal, so er Poul ein royndur harri. Hann spældi sín fyrsta vaksnamannadyst fyri TB í 2012, men hevur seinastu 3 árini verið at sæð í hópinum hjá HB. Poul hevur einans spælt 10 dystir fyri HB í ár, men hóast tað, so hevur hann megnað at skora 6 mál. TB hevur havt tørv á styrk á ymsum plássum og er tað kærkomið við einum sterkum viðspælara til Albert Adu í oddinum.
Poul hevur harafturat verið partur av føroyska U17, U19 og U21 landsliðshópinum. Hann er noteraður fyri 2 U21-dystir í fjør.
Vit ynskja Poul hjartaliga vælkomnan aftur í TB og ynskja honum alt tað besta á vøllinum.
Mynd: Bjarni Nygaard


text:
Góðu foreldur!
Sum tit helst hava frætt, eru skúlarnir stongdir fram til páska. Komandi tvær vikurnar halda vit tí fram við heimaundirvísing, sum verður skipað á heimasetningunum hjá einstøku flokkunum.
Nú tá øll undirvísingin verður skipað sum heimaundirvísing, liggur øll arbeiðsuppgávan sjálvandi eisini heima. Summi tykkara hava góða tíð og umstøður annars at hjálpa tykkara børnum við heimaarbeiði, meðan tað hjá øðrum ikki er so. Eisini er ymiskt, hvussu sjálvstøðugt næmingarnir megna at arbeiða.
Okkara ætlan er ikki, at heimaarbeiðið skal tyngja gerandisdagin hjá tykkum óneyðugt, men tað hevur týdning at halda næmingunum til og hava eitt ávíst reglusemi í skúlaarbeiðinum, nú skúlin er stongdur.
Umframt heimasetningin er eisini ymiskt viðkomandi tilfar at finna á snar.fo. Har finna tit fjølbroytt tilfar til ymisku aldursbólkarnar og lærugreinarnar.
Vónandi koma vit skjótt ígjøgnum hesar serligu dagar, so vit kunnu byrja regluliga skúlagongd aftur. Vegna skúlan vil eg senda tykkum bestu heilsur!
Vinaliga
Myrna Lind Jacobsen, skúlaleiðari


text:
Vit hjá IRF eru glað fyri at kunna boða frá, at Spilloljuverkið og viðgerð okkara av Vandamiklum burturkasti nú hevur fingið altjóða ISO14001:2015 góðkenning. Hetta er ein góðkenning av umhvørvisstýrisskipan okkara.
Til tess at minka um oljudálkingina av havinum kring Føroyar og umhvørvi okkara sum heild, byrjaði IRF fyrst í nítiárunum, í samstarvi við Føroya Landsstýri, við skipaðari innsavnan og viðgerð av spillolju í Føroyum. Hetta fyri at tryggja, at spilloljan ikki bleiv burturbeind í náttúruni, sum var rættiliga vanligt tá.
Ein annar partur av hesum arbeiði hevur verið at gera tað frítt hjá skipum og virkjum okkara at sleppa av við spillolju, fyri á tann hátt at stimbra undir áhuga at koma til IRF við oljuni, heldur enn at burturbeina hana í náttúruni. Hetta var ein sera týðandi politisk avgerð við atliti til at betra um okkara havumhvørvi, sum hevur havt stóran týdning fyri vinnuna og okkara lívsgrundarlag.
Endamálið við hesum fíggjarleisti, har tað er frítt hjá vinnu okkara at sleppa av við olju til Spilloljuverkið, byggir á eitt umhvørvisgjald, sum verður sett á alla innflutta smyrjiolju, sum so fíggjar móttøku, viðgerð og sølu av spilloljuni.
Í altjóða høpi má sigast, at Spilloljuverkið møguliga er størsta og besta átak, sum Føroyar hava gjørt við atliti at betra um havumhvørvið við Arktis. Hesum skal tann politiska skipanin hava rós fyri.
Vit meta, at Spilloljuverkið eisini í framtíðini fer at spæla ein týðandi leiklut við atliti til at verja havumhvørvið við Arktis, tá altjóða skipaferðslan í Arktis væntandi fer at økjast í sambandi við at siglingarleiðin um Arktis gerst meira atkomulig. Her kann Spilloljuverki bjóða sínar tænastur fram. IRF tekur longu ímóti spillolju frá bæði ferðamannaskipum og russiskum fiskiførum.
Nú Spilloljuverkið hevur fingið altjóða viðurkennandi ISO 14001 góðkenning, er tað eitt gott høvi hjá IRF at bjóða sær fram fyri altjóða skipaferðsluni í Arktiska økinum.
Vit hjá IRF eru errin av at kunna framrokna, at í 2016 verða 86,5% av av móttiknu spilloljuni og oljudálkaða vatninum endurnýtt.
Av teim 86,5% sum verða endurnýtt, er 35,7% reinsað spillolja, sum verður seld til endurnýtslu, meðan 50,7% er reinsað vatn, sum verður latið útaftur á sjógv.
Tey 13,5% sum ikki beinleiðis kunnu endurnýtast, er evja sum verður brend, og har kann hitin endurnýtast til fjarhita.
Í 2015 tók IRF ímóti 4.343 m2 av spillolju og oljudálkaðum vatni. Gongdin higartil í ár vísir, at vit væntandi fáa nakað minni inn í ár í mun til í fjør.
Leiðslan.


text:
Tann 7. juni sendu 11 fakfeløg Heilsu- og Innlendismálaráðnum mótmæli móti samanseting av setanarbólkinum, sum skal gera tilmæli til landsstýriskvinnuna um setan av størvunum sum forstjóri á Sjúkrahúsverk Føroya, sum stjóri á Klaksvikar Sjúkrahúsi og stjóri á Suðuroyar Sjúkrahúsi.
Eftir samrøður millum partarnar er nú gjørd semja um, at setanarbólkurin eisini fær umboð frá starvsfólkapartinum í høvuðssamstarvsnevndini fyri Sjúkrahúsverkið.
Fakfeløgini førdu fram, at tað var brot á starvsfólkapolitikk landsins, at einki starvsfólkaumboð varð valt í setanarbólkin.
Semja er millum partarnar um, at setanarnevndin verður víðkað við umboðum frá starvsfólkasíðuni í høvuðssamstarvsnevndini fyri Sjúkrahúsverkið, skrivar Heilsu- og innlendismálaráðið. Aðalstjórin harmast um, at starvsfólkaumboð frá starvsfólkasíðuni í høvuðssamstarvsnevndini ikki hava verið við í setanartilgongdini frá byrjan av og vísir á, at í framtíðini fer starvsfólkaumboð frá høvuðssamstarvsnevndini at vera við í setanum, sum Heilsu- og innlendismálaráðið varðar av í mun til Sjúkrahúsverkið.
Í mun til hesar ítøkiligu setanir av forstjóra og stjórum fáa nýggju limirnir í setanarnevndini møguleika at viðgera umsóknirnar og gjøgnumganga øll mál og avrit frá setanartilgongdini og at vera partur í tilmælinum til landsstýriskvinnuna um tær tríggjar setanirnar.


text:
Hesin privatpolitikkur greinar, hvørjar persónsupplýsingar verða savnaðar á www.sendistovan.fo, og hvat hetta verður brúkt til.
Hvørjar upplýsingar savna vit?
Tá tú ferðast á okkara síðu, savna vit upplýsingar um tína tóleind (teldu/teldil/snildfon). Hesar upplýsingar fevna um:
- Hvørjar cookies verða goymdar
- Slag av tóleind
- Slag av kaga (browser)
- Tíðarsonu
- IP-adressu
- Hvørjar síður, tú vitjar
- Hvussu tú fanst fram til okkara síðu
Tøknin, vit nýta til innsavnan, er cookies sum eru eru dátufílur, sum verða goymdar á tíni tóleind.
Tú kanst síggja hvørjar cookies, ið vera nýttar her
Upplýsingar um tóleindir
Vit brúka upplýsingar, ið vit savna inn um tóleindir o.a., til at hava eyguni við møguligum álopum á síðuna. Vit brúka eisini hesar upplýsingar til at betra um okkara síðu, so at vit kunnu geva tær eina betri uppliving.
Ísv. marknaðarátøk kunnu vit brúka upplýsingar um tóleindina fyri at betra, avmarka og tillaga samskiftið, so at tað er so greitt og viðkomandi sum gjørligt.
Deiling av tínum upplýsingum
Fyri at kunna útinna tað, sum er lýst omanfyri, verða tínar upplýsingar deildar við hesar uttanhýsistænastur:
- Dynamicweb – fyri at kunna uppspora og forða fyri møguligum álopum frá teldusníkum og fyri at støðugt kunna betra um virkisførið av síðuni.
- Google Analytics – fyri at síggja, hvussu tú brúkar síðuna, og betra um upplivingina.
- Vit brúka Facebook tracking pixels, so at marknaðarføringin verður betri og meira málrættað.
Allar umsóknir til Sendistovuna, umbidnar og óumbidnar, skulu sendast til starv@sendistovan.fo , sum er ein felags teldupostur, ið leiðslan nýtir.
Umsóknirnar vera goymdar í innanhýsis skipan, ið einans leiðslan hevur atgongd til, har tær liggja, til starvið er sett, og síðani verða allar umsóknir strikaðar. Óumbidnar umsóknir vera strikaðar 6 mánaðir eftir at tær eru móttiknar.
Tú ert altíð vælkomin at heita á okkum, um tú ynskir tínar dátur strikaðar úr skipanini. Vit svara skjótast gjørligt (og í seinasta lagi innan ein mánað) eftir at hava móttikið tína fráboðan – hóast hetta tíðarskeið kann verða longt í tvørligum serførum.
Dátueftirlitið fyri hesa heimasíðu er: Sendistovan – føroyskt felag við virkisnummari (V-tal) 492698 og heldur til á:
Sendistovan pf.
Stiðjagøta 11
100 Tórshavn
+298 347 150
samband@sendistovan.fo
www.sendistovan.fo
Tú hevur rætt til atgongd til allar upplýsingar, vit goyma um teg. Tú kanst eisini biðja um, at upplýsingarnar um teg verða tillagaðar ella strikaðar.
Ynskir tú innlit í upplýsingar, vit goyma um teg, ella ynskir tú at broyta ella strika hesar upplýsingar, so send okkum ein teldupost á innlit@sendistovan.fo
Vit svara tínum fyrispurningi í seinasta lagi 4 vikur eftir, at boðini eru móttikin.
Ivast tú í onkrum, ert tú vælkomin at venda tær til okkum á +298 347 150 ella á samband@sendistovan.fo. Tú ert sjálvandi eisini altíð vælkomin at hyggja inn á Stiðjagøtu 11 í Tórshavn.
Okkara privatpolitikkur verður dagførdur, tá ið viðkomandi broytingar eru. Vit mæla tær til at vitja hesa síðu av og á og kunna teg um galdandi privatpolitikk.
Seinast dagført 12-11-2020


text:
Einaferð var tað ein gamal yrkjari, eitt sovorðið gott, gamalt skald. Eitt kvøldið, hann sat heima, brast eitt so herviligt illveður á. Regnið oysti niður, men tann gamli yrkjarin sat fjálgt og gott hjá ovninum, har eldurin brann, og hann stokti súreplir.
”Tað verður ikki trevilin turrur á teim neyðardýrunum, sum noyðast at vera úti í hesum veðrinum!” segði hann, tí hann var ein so fittur yrkjari.
”Á, latið mær upp! Eg eri kaldur og ígjøgnum í hvørjum tráð!” rópti eitt lítið barn uttanfyri. Tað græt og bankaði uppá, meðan regnið oysti niður, og vindurin kom strúkandi framvið.
”Á, mítt neyðardýr!” segði tann gamli yrkjarin og reisti seg fyri at lata hurðina upp. Ein lítil drongur stóð uttanfyri. Hann var spilnakin, og vatnið rann úr hansara síða, gula hári. Hann skalv av kulda, og hevði hann ikki sloppið inn, so doyði hann so vist úti í illveðrinum.
”Á, mítt neyðardýr!” segði gamli yrkjarin og tók í hondina á honum. ”Kom tú við mær, so skal eg skjótt fáa teg heitan! Vín og eitt súrepli skalt tú fáa, tí tú ert ein so ógvuliga fittur smádrongur.”
Tað var hann eisini. Eyguni á honum vóru sum tvær klárar stjørnur, og tó at vatnið dreiv úr hansara gula hári, legði tað seg kortini í so vakrar krúllur. Hann sá út sum eitt lítið einglabarn, men hann var so bleikur av kulda og skalv um allan kroppin. Í hondini hevði hann ein so fittan boga, men hann var illa farin av veðrinum, og teir vøkru litirnir á pílinum vaskaðust av í regninum.
Tann gamli yrkjarin setti seg aftur við ovnin, tók tann lítla drongin upp á knøini, vant vatnið úr hárinum, helt um hendur hansara og fløvaði tær og kókaði søtt vín til hansara. Tá bar til, hann rodnaði í kjálkunum, leyp fram á gólv og dansaði uttan um tann gamla yrkjaran.
”Tú ert ein kátur drongur!” segði gamli yrkjarin. ”Hvussu eitur tú?”
”Eg eiti Amor!” svaraði hann, ”kennir tú meg ikki? Har liggur bogi mín. Honum skjóti eg við, skal eg siga tær. Hygg, nú batnar veðrið uttanfyri. Mánin skínur!”
”Men bogin hjá tær er spiltur!” segði gamli yrkjarin.
”Tað er spell!” segði tann lítli drongurin, tók bogan og hugdi at honum. ”Á, hann er longu turrur, er als ikki spiltur. Hygg, hvussu spentur strongurin er. Nú skal eg royna hann!” So spenti hann strongin, legði píl á, meddaði og skeyt tann góða, gamla yrkjaran beint í hjartað: ”Dugir tú nú at síggja, at bogi mín er ikki spiltur!” segði hann, flenti við og leyp av durunum. Ein illavorðin drongur soleiðis at skjóta tann gamla yrkjaran, sum hevði lovað honum inn og verið góður við hann og givið honum deiligt vín og tað besta súreplið!
Tann gamli yrkjarin lá á gólvinum og græt, hann var veruliga skotin beint í hjartað, og so segði hann: ”Tví, sum hasin Amor er ein illavorðin drongur! Tað skal eg siga fyri øllum góðum børnum, at tey skulu ansa sær og aldri spæla við hann, tí hann er vissur at gera teim mein!”
Øll tey góðu børnini, bæði dreingir og gentur, sum hann segði hetta fyri, royndu at ansa sær fyri tí illavorðna Amori, men hann lumpaði tey kortini, tí hann er so snildur. Tá ið studentarnir koma frá fyrilestri, so er hann undir liðini á teimum við eini bók undir hondini og í svørtum kjóla. Teir kenna hann als ikki, og so taka teir undir armin á honum, tí teir halda, at hann eisini er ein studentur, men so rennir hann pílin inn í bringuna á teimum. Tá ið genturnar koma frá prestinum, og tá ið tær standa á kirkjugólvinum, so er hann eisini eftir teimum. Ja, altíð er hann eftir fólki. Hann situr uppi undir loftinum í sjónleikarhúsinum og lýsir, so at fólk halda, at hann er ein lampa, men seinni fáa tey annað at føla. Hann rennur millum fólk allastaðni, har tey plaga at spáka sær. Ja, einaferð hevur hann eisini skotið pápa tín og mammu tína so beint í hjartað. Spyr tey bara, so fært tú at hoyra, hvat ið tey siga. Ja, tað er ein ljótur drongur, hasin Amor, hann skalt tú ongantíð hava nakað við at gera. Hann eltir fólk. Hugsa tær til, einaferð skeyt hann enntá ein píl eftir ommu, men tað er langt síðani, so tað hevur javnað seg. Men hon gloymir tað ongantíð. Skammi hann seg, illavorðni Amor! Men nú kennir tú hann og veitst, at hann er ein illavorðin smádrongur!
Upprunaheiti: H.C. Andersen: ”Den uartige dreng”.
”Eventyr, fortalte for børn. Første samling. Andet hefte”, 1835.
Marius Johannesen (1905-1986) týddi. H.C. Andersen: ”12 ævintýr”, Bókaforlagið Grønalíð 1982.


text:
Frelst av Náᵭi!
Øll menniskjur uttan undantak hava brúk fyri frelsu Guᵭs. Hesin heimur vit liva í, er óhugnaliga óndur og fullur av synd og harviᵭ órættvísi.
Hetta er nú ikki nakaᵭ nýtt, og kunnu vit tíverri uppliva hetta hvønn dag. Men hetta hevur Guᵭ jú longu opinberaᵭ fyri okkum menniskjum fyri langari tíᵭ síᵭani gjøgnum sínar heiløgu skriftir tvs. bíbliuni!
Men ikki nokk viᵭ taᵭ. Guᵭ hevur eisini fyri langari tíᵭ síᵭani gjørt nakaᵭ heilt ótrúligt, men satt og ómetaliga gleᵭiligt viᵭ áᵭurnevndu trupulleikar.
Bíblian, sum er Orᵭ Guᵭs, boᵭar okkum frá, ”at eingin munur er. Øll menniskjur hava syndaᵭ, og teimum fattast (mangla) dýrd Guᵭs, og tey (menniskjuni) verᵭa rættvístgjørd fyri einki av náᵭi Hansara (Guᵭs), viᵭ endurloysingini, sum er í Kristi Jesusi - viᵭ trúgv á Jesus!" (Vinarliga lesiᵭ Róm.: 3 : 21 - 26).
Hvat vil taᵭ so siga, at eitt menniskjaᵭ er rættvísgjørt viᵭ trúgv á Jesus? Jú, at í grundini eru vit øll menniskjur dømd sek av Guᵭi vegna syndir og misbrot okkara og hava uppiboriᵭ dóm og straff fyri okkara syndigu lívsførslu, men Jesus stillaᵭi seg ímillum Guᵭs dóm og okkum menniskur og tók alt á seg viᵭ at doyggja har á Golgata krossins træi á.
Tann dómur, sum annars lá á okkum menniskjum, tann dómin tók Jesus á seg soleiᵭis, at øll, sum trúgva á Jesus, verᵭa fríkend í sakini, - prís og takk til Jesus fyri sín kærleika til okkum. So, rættvísgjørd merkir, at vit vera fríkend hóast dyggiliga sek í málinum. Tí er taᵭ, at sangurin sigur: ”Taᵭ er náᵭi so undurfull stór!”
Ì vælkenda (Jóh. Ev.: 3 : 16 - 18) stendur skrivaᵭ: ”Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann (Jesus), skal ikki fortapast, men hava ævigt lív.
Ikki sendi Gud Son Sín í heimin, fyri at Hann (Guᵭ) skal døma heimin, men fyri at heimurin skal verða frelstur við Honum (Jesusi).
Tann, ið trýr á Hann (Jesus), verður ikki dømdur; tann, ið ikki trýr, er longu dømdur, tí hann hevur ikki trúð á Navn einborna Sonar Guds.”
Og í (Esaias: 53 : 5) stendur skrivaᵭ: "Men Hann (Jesus) varð særdur fyri brot okkara, soraður fyri misgerðir okkara; straffin varð løgd á Hann (Jesus), so vit skuldu hava frið, og við sárum Hansara (Jesusar) eru vit grødd.” - Ja, vit hava nógv at takka Guᵭi fyri.
Og í (vers 6) stendur skrivaᵭ: ”Vit viltust øll av leið sum seyður, vit vendu okkum hvør sín veg; men HARRIN læt falla á Hann (Jesus) skyldina, ið lá á okkum øllum.”
Vit skulu líka minnast hetta, at hendan Jesus reisti Guᵭ upp frá hinum deyᵭu og harviᵭ, so livir Jesus í dag og kann ongantíᵭ doyggja meir. Tí kunnu øll blíva frelst, sum velja at trúgva á Jesus. Hartil stendur skrivaᵭ í (Róm: 10 : 13), at: "hvør tann, ið kallar á navn Harrans, skal verða frelstur."
Vit skulu her síggja nøkur skriftstøᵭ sum vísa, hvussu inniliga Guᵭ ynskir og vil, at øll menniskjur skulu blíva frelst.
(1.Tim.: 2 : 3 - 4) sigur: "… Guᵭ og Frelsari okkara … , sum vil, at øll menniskju skulu verða frelst og koma at kenna sannleikan."
(Titus: 2 : 11) sigur: ”Tí náði Guds er opinberað, øllum menniskjum til frelsu.”
(Efesus: 2 : 4 - 9) sigur: ”Men Gud, sum ríkur er í miskunn, hevur, fyri mikla kærleika Síns skuld, sum Hann elskaði okkum við, eisini táið vit vóru deyð í misbrotum okkara, gjørt okkum livandi við Kristusi - av náði eru tit frelst!
Og reist okkum upp við Honum og sett okkum við Honum í hin himmalska heimin, í Kristi Jesusi, fyri at Hann í hinum komandi tíðum kundi vísa, hvussu ómetaliga rík náði Hansara er, við góðsku móti okkum í Kristi Jesusi.
Tí av náði eru tit frelst, við trúgv - og tað ikki av tykkum sjálvum, tað er gáva Guds, ikki av verkum - fyri at eingin skal rósa sær.”
Og í (Róm.: 1 : 16) stendur skrivaᵭ: ”Tí eg skammist ikki við evangeliið; tað er jú kraft Guds, hvørjum tí til frelsu, sum trýr. … .”
Guᵭ vil bara so inniliga taᵭ, at øll menniskju skulu blíva frelst. Hann brennur sterkt fyri tí av sonnum.
Hyggiᵭ bert á Golgata, krossins træi á, hvussu sterkt taᵭ liggur Guᵭi á hjarta at frelsa øll menniskju á foldini!
Tú spyr kanska, hvat taᵭ er vit menniskju skulu frelsast frá? Jú, bíblian gevur okkum svar uppá tann spurningin í (Matt.: 1 : 21): ”Hon (Maria) skal eiga son, og tú skalt kalla navn Hansara Jesus; tí Hann skal frelsa fólk Sítt frá syndum teirra."
Og í (Gal.: 1 : 4) stendur skrivaᵭ: ”Jesus Kristus, sum gav Seg sjálvan fyri syndir okkara, fyri at bjarga okkum út úr hesum núverandi/nærverandi ónda heimi, eftir vilja Guds og Faðirs okkara!”
Av tí at hesin heimur er so fullur av óndskapi og harviᵭ føᵭir eina rúgvu av syndum (Øll órættvísi er synd. - 1. Jóh.: 5 : 17), so er Guᵭ sera upptikin av at frelsa menniskjuni frá syndum teirra og hevur ætlanir um at skapa ein nýggjan himmal og eina nýggja jørᵭ har rættvísi býr.
Vit kunnu lesa um hetta í (2. Pæt.: 3 : 13) sum sigur: ”Men vit vænta eftir lyfti Hansara nýggjar himlar og nýggja jørð, har rættvísi býr.”
Jesus elskar eitt hvørt menniskjaᵭ, men hatar syndir menniskjans. Men hettar hevur Guᵭ fyri langari tíᵭ tikiᵭ sær av, tí, sum skriva stendur í (Ap.G.: 10 : 43): ”Honum (Jesusi) geva allir profetarnir tann vitnisburð, at hvør tann, ið trýr á Hann (Jesus), fær fyrigeving syndanna við Navni Hansara."
Lat okkum líka taka tvey dømir fram úr bíbliuni, um hvussu Jesus bjóᵭar hesa undurfullu náᵭinnar frelsu til okkum menniskjur. Men fyrst skulu vit lesa, hvat stendur skrivaᵭ í (Róm: 10 : 13):
"Hvør tann, ið kallar á navn Harrans (Jesus), skal verða frelstur."
Grøᵭingin av tí blinda í Jeriko!
”Teir komu nú til Jeriko. Og táið Hann fór út úr Jeriko saman við lærisveinum Sínum og nógvum fólki, sat sonur Timeus, Bartimeus, blindur biddari, við vegin.
Táið hann hoyrdi, at tað var Jesus úr Nazaret, fór hann at rópa: "Sonur Dávids, Jesus, miskunna mær!" Mong høvdu at honum, at hann skuldi tiga; men hann rópti nógv harðari enn: "Sonur Dávids, miskunna mær!"
Tá steðgaði Jesus og segði: "Rópið hann higar!" Tey róptu so hin blinda og søgdu við hann: "Ver hugreystur, reis teg upp, Hann rópar teg!" Tá kastaði hann kappan av sær, leyp á føtur og kom til Jesus.
Jesus tók til orða og segði við hann: "Hvat vilt tú, at Eg skal gera fyri teg?" Hin blindi svaraði Honum: "Rabbuni, at eg kann fáa sjón mína!" Jesus segði við hann: "Far avstað - trúgv tín hevur frelst teg!"
Við tað sama fekk hann sjónina aftur, og hann fylgdi Honum á leið.” (Markus: 10 : 46 - 52).
Latiᵭ okkum nú hyggja eftir eini aᵭrari hending í Markus evangelium!
” Teir komu tá til Hansara við lamnum manni, sum varð borin av fýra; og við tað at teir sluppu ikki fram til Hansara fyri mannfjøldini, tóku teir takið av, har sum Hann var, brutu hol á og sígdu niður songina, sum hin lamni lá í.
Táið Jesus sá trúgv teirra, segði Hann við hin lamna: "Sonurin, syndir tínar eru fyrigivnar!" (Markus: 2 : 3 - 5). - (Øll hendingin kann lesast frá vers 3 - 12).
Viᵭ hesum báᵭum áᵭurnevndu dømum síggja vit, at viᵭ at venda sær til Jesus í bøn og ákalla Navn Jesusar, so fær ein bæᵭi syndanna fyrigeving og grøᵭing fyri likamiᵭ.
Her móti endanum skal gerast vart viᵭ nakaᵭ gott og undurfult, sum skrivaᵭ stendur í (Markus : 2 : 10 - 12): ”Men fyri at tit skulu vita, at Menniskjasonurin hevur vald á jørðini at fyrigeva syndir" - segði Hann við hin lamna: "Eg sigi tær: Reis teg, tak song tína og far heim til tín sjálvs!"
Tá reistist hann, tók við tað sama songina og fór út fyri eygum alra, so tey vóru øll ovfarin og prísaðu Gudi og søgdu: "Aldri hava vit sæð slíkt!"
Síggja tit, taᵭ, at blíva frelstur, er lættasta sak í verᵭini, men fyri ein ordans skyld skal nevnast, at taᵭ var alt annaᵭ enn lætt fyri Jesus at hála frelsuna í land fyri og til okkum menniskjur!
Fyri okkum er taᵭ lætt. Okkara partur er at taka ímóti frelsuni frá Guᵭi viᵭ tøkk í hjarta og sinni, hesi frelsu, sum er ein gáva, ein náᵭigáva frá Guᵭi til okkum menniskjur, send frá Himli av!
Frelsan frá Guᵭi er sett so snilt og einfalt saman, at sjálvt eitt barn kann skilja og fata taᵭ!
Taᵭ er nemliga so lætt og einfalt at blíva frelstur sum hetta: "Hvør tann, ið kallar á navn Harrans (Jesus), skal verða frelstur." (Róm: 10 : 13).
Av egnum royndum tori eg at siga, at tyngsti parturin er at taka seg saman og fáa taᵭ gjørt!
Skiljiᵭ hetta eina, at tá iᵭ eitt menniskjaᵭ kemur til Jesus, so verᵭur taᵭ ikki dømt, men frelst, fyrigiviᵭ, - tíat Jesus tók dómin og straffina á seg soleiᵭis, at tú og eg afturfyri vera fríkend - rættvísgjørd - alt viᵭ trúgv á Jesus!
Men bert tey vera fríkend - rættvísgjørd - sum í trúgv koma til Jesus!
Jesus sjálvur gleᵭir seg til at fáa loyvi til at: ”Frelsa tína sál frá at ganga til grundar og grøᵭa títt likam!”
Ì (Lukas: 6 : 19) stendur skrivaᵭ: ”og alt fólkið royndi at fáa nomið við Hann; tí kraft gekk út frá Honum og grøddi øll.”
Taᵭ er neyᵭugt at skilja her, at skriva stendur IKKI, at Jesus grøddi eina rúgvu av fólki, NEI, skriva stendur, at ”HANN GRØDDI ØLL,” sum komu til Hansara, okey!?
So, tá iᵭ nú øll hendan rúgvan er skrivaᵭ niᵭur, so nýttist mær bert at sagt alt hetta sama - heilt stutt - soleiᵭis: ”Viᵭ at venda sær til Jesus í bøn og ákalla Navn Hansara, so skal tú verᵭa frelst/ur - sigur skriftin, - sigur Jesus, - Sigur Guᵭ!
Frá einum øᵭrum vinkli av, lýsir skriftin frelsuháttin soleiᵭis:
Skriftin sigur jú: " … Orðið er tær nær, í munni tínum og hjarta tínum" - tað er orðið um trúnna, tað, sum vit prædika.
Tí um tú við munninum játtar Jesus sum Harra og trýrt í hjartanum, at Gud reisti Hann upp frá hinum deyðu, so skalt tú verða frelstur.
Tí við hjartanum trýr ein - til rættvísi; og við munninum játtar ein - til frelsu.
Skriftin sigur jú: "Eingin, ið trýr á Hann, skal verða til skammar." (Róm: 10 : 8 - 11).
Les bíbliuna - taᵭ loysir seg - altíᵭ!
¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤
Frágreiᵭing viᵭv. týdninginum av orᵭinum: “Frelsa!”
Orᵭiᵭ Frelsa, stavar frá grikska orᵭinum: ”Soteria.” Frelsa, endurloysing ella forloysing! - Kemur av orᵭinum: ”SOZO.” og sum merkir frelsa, bjarga frá vanda, fría út. Sozo er taᵭ vanliga orᵭiᵭ fyri frelsa og sum nýtt verᵭur í bíbliuni.
Orᵭiᵭ hevur ein sera víttfevnandi týdning so sum, at varᵭveita heilt og í sama standi, óskala, frískt og uttan skaᵭa.
At bjarga frá vanda, sjúku, deyᵭa og fortapilsi. Sozo merkir eisini at gera ting og sakir góᵭ ella gott aftur, gera fólk frísk, grøᵭa skaᵭar, lívgeva og bjarga frá vanda og úr neyᵭ v.m..
Orᵭiᵭ Sozo verᵭur brúkt sum týᵭing av ikki minni enn 15 ymiskum orᵭum á hebraiskum máli. (Jesus tosaᵭi arameisk, eitt hebraisk mál). Eitt av hesum orᵭum á hebraiskum er: ”Sjalom,” sum merkir uttari og innari friᵭur, bati, frælsi, ró, hvíla, trygd og tryggleiki og vælstandur.
Av tí sama vísir hetta klárt og týᵭuliga, hvussu neyvt frelsa og grøᵭing hongur saman.
¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤
”Sonur mín! Gev orðum mínum gætur, legg oyrað til tað, ið eg sigi! Lat tað ikki fara tær úr eygsjón, varða tað djúpt í hjarta tínum!
Tí tað er øllum teimum lív, sum finna tað, og øllum likami teirra grøðing.” (Orᵭt.: 4 : 20 - 22).
Her til allar seinast vil eg upplýsa teg um nakaᵭ sera týdningarmikiᵭ viᵭv. ”Navninum Jesus,” at bíblian lærir hetta:
” Og frelsa er ikki í nøkrum øðrum; heldur ikki er nakað annað navn undir himli, givið millum menniskju, sum vit skulu verða frelst við." (Ap.G.: 4 : 12).
Og hetta navniđ er JESUS


text:
Pensjónsnýskipanin
-
Pensjónsnýskipanin 2017
Framløgan, sum varð nýtt, tá pensjónsnýskipanin bleiv løgd fram í Almannamálaráðnum 3/11-2017
Uppskot til eina trygga og varandi pensjónsskipan fyri Føroyar
Uppskot til løgtingslóg um broyting í løgtingslóg um almannapensjónir o.a.
Uppskot til løgtingslóg um broyting til løgtingslóg um áseting og javning av almannaveitingum
Uppskot til løgtingslóg um broyting í løgtingslóg um viðbót til ávísar pensjónistar v.fl.
Uppskot til løgtingslóg um broyting í løgtingslóg um Eftirløn (Etirlønarlógin)
Uppskot til løgtingslóg um javningarprosent til almannaveitingar
Uppskot til løgtingslóg um broyting í løgtingslóg um arbeiðsmarknaðareftirlønargrunn
-
Pensjónsnýskipanin 2013
Løgtingsmál nr. 121/2012: Uppskot til løgtingslóg um eftirlønarsamansparing og skatt av eftirløn og rentutryggingum (Eftirlønarlógin)
Eftirlønarlógin var løgd fram í Løgtinginginum 7/3-2013
link til Løgtingið
http://www.logting.fo/casenormal/view.gebs?menuChanged=16&type=4&committeeId=0&caseNormal.id=2223
Fíggjarmálaráðið hevur sent til hoyringar eftirlønarlógaruppskotið 18. januar 2013
Broytingar í mun til uppskotið 28. mars 2011
-
Pensjónsnýskipanin 2012
Fíggjarmálaráðið hevur sent til hoyringar eftirlønarlógaruppskotið
Broytingar í mun til tað uppskotið, ið var framlagt í mars 2011
-
Pensjónsnýskipanin 2010-2011
Framløgan, sum varð nýtt, tá pensjónsnýskipanin bleiv løgd fram á Hotel Hafnia 24/06-2010
Lógaruppskot send til hoyringar 7. juli 2010
Uppskot til løgtingslóg um broyting í løgtingslóg um áseting av skatti
Uppskot til løgtingslóg um javning av fólkapensjón
Uppskot til løgtingslóg um broyting í løgtingslóg um landsskatt og kommunuskatt
Uppskot til løgtingslóg um broyting í løgtinghslóg um arbeiðsmarknaðareftirlønargrunn
Lógaruppskot send til hoyringar 9. august 2010
Uppskot til løgtingslóg um eftirlønaruppsparing og skatt av eftirløn
Framløga av Pensjónsnýskipan mars 2011
-
Pensjónsnýskipanin 2009
Framløgan, sum varð nýtt, tá pensjónsnýskipanin bleiv løgd fram í Miðlahúsinum 25/6-2009
Uppskot til eina haldføra pensjónsskipan fyri Føroyar 24/6-2009


text:
Veljarin hevur peika á eina borgarliga samgongu, politiska skipanin tykist hava tikið hettar val til eftirtektar, tó at onkur polittikarin følir seg yvirsæddan, nú teir prestigu-fyltu landsstýrissessirnir eru/verða býttir. Samgongusamráðingarnar hava næstan verið skolaðar fyri ósemjur, so vátt sum veðurlagið hevur verið seinastu tíðina. Tí tykist sum um eisini hægi maktir viðurkenna nýggju samgonguna, nú hesin vakri heystardagurin upprann, enntá við eini størri grind í pottinum í Funningsfirði.
Hoyvíkingar høvdu latið dyrnar upp til dyst millum bestu mansliðini hjá feløgunum. Snotuligt dystarblað var stungið í hondina, har m.a. tvær forvitnisligar greinar eru at lesa, greinar sum helst skulu lesast meira enn eina ferð, fyri at skilja allan samanhangin – áhugavert og forvitnisligt.
Hoyvíkingar løgdu seg á odda, men løtu seinni javnaðu Vestmenningar, og eftir 3 min. løgdu teir seg á odda, ein støða sum teir hildu ígjøgnum allan fyrra hálvleik, avbrotin av onkrum ávegis javnleiki. Eftir 10 min. stóð 5-5, eftir 15 min. 7-9 og 20 min. 9-11. Í 20. min. fekk H71-leikari beinleiðis reytt fyri hættisliga tackling av Bjarta Hansen í fríari støðu. Eftir 25 min. stóð 10-12. Tá 29 min. vórðu leiktir hevði VÍF eina 4 máls leiðslu, sum H71 tó fekk minkað til 14-17, tá fari varð til hálvleiks. Ein javnur fyrri hálvleikur var at enda komin; VÍF hevði takið, men stríðsviljin hjá hoyvíkingum var ikki at ”kimsa” at. Hugaligt var at síggja ”gomlu” H71-kempuna Hallgir Dahl Olesen koma á vøllin í seinnu hálvu av fyrra hálvleiki, og hevði hann lagt 4 bóltar inn um Eli áðrenn steðgin. VÍF veiddi sær eina meiningsleysa útvísing í endasekundunum í fyrra hálvleiki, tá skógvastøddin hjá leikara eftir øllum at døma var størri enn avstandur ímillum vegg og síðulinju. Matematist vórðu tó ”ov nógvir” gulir leikara á vølli, og skuldu teir tí byrja seinna hálvleik í undirtali.
Tankarnir í hálvleikinum leiðatu nú aftur til dystirnar ímóti STÍF og Team Klaksvík. Í báðum hesum dystum hevði VÍF hálvleiks leiðslu, og vóru helst so væl nøgdir, at teir ikki sóðu tað neyðugt at nýta ov nógva skilagóða orku í seinna hálvleiki, hvørki inni á, ella uttan fyri vøllin. Men nú mundi fara at bragda; er skil í, lærir man av mistøkum. Nýbaka vafla og ein góður kaffidropi gagnaðust, og hjálptu til at fortreingja ”seinna-hálvleiks ”óttan frá áður nevndu dystum.
Og VÍF tók við har teir sleptu, og skoraðu fyrsta málið og løgdu seg harvið á odda við 14-18. Men so tóku hoyvíkingar yvir, og hugdu ongantíð aftur um seg. Eftir 9 min. løgdu teir seg á odda 19-18, og 4 min. seinni høvdu teir eina 2-máls leiðslu 21-19, og høvdu sostatt vunnið 7-1 uppá 11 min. VÍF hevði á ófatuligan hátt í 11 av 13 min. fasthildið ein taktikk, sum bar mest brá av einum Mr. Bean-stunti, og bóru hoyvíkingarnir seg hábærsliga at, spákandi eftir hesum reyða løbara í besta ”Oscar”-stíl.
VÍF royndi sum frægast at fóta sær aftur, men hoyvíkingarnir trivust so væl í egnari holu, at teir als ikki góvu Vestmenningum nakra náði, førdir fram av einum vælspælandi Halgir umframt Jens á Skipagøtu í málinum. Eftir 20 min. stóð 22-20, og í 25. minutti hevði H71 eina 3-máls leiðslu uppá 26-23. Í 29. minutti løgdu hoyvíkingar 28. bóltin aftur um Eli til eina 28-23 máls leiðslu. T.v.s. at hoyvíkingar uppá 27 minuttir í seinna hálvleiki vendu eini 4 máls undirtals støðu til eina 5 máls leiðslu – Flott av hoyvíkingum, skammiligt av vestmenningum. Hoyvíkingar takkaðu fyri dystin við at geva vestmenningum eitt troystmál til endaliga úrsliti 28-24.
Vestmenningar høvdu havt 16 dagar til at sleikja sárini eftir fult uppiborna tapið í Klaksvík. Men ásannast má, at sárið ídag stakk upp aftur at bløða. Hvat avtala er í hálveikinum, er ilt at skilja. Men ásannast má, at bæði venjarar og leikarar tað sama kundi gingið í inniskón, baðihettu og sólbrillum. Ferðin á spælinum minti mest um eitt ella annað slag av ”walk-man” hondbólti.Ófatuligt at góða gongdin í endanum av fyrra hálvleiki skuldi verða avloyst av so meinignsleysari byrjan í seinna hálvleiki.
So kunnu venjarar og leikarar skylda hvør uppá annan. Vit sum áskoðarar standa spyrjandi og undrandi. Nevndin kann so umhugsa at seta atgongumekja prísin niður í helvt til næsta heimadyst, fullan prís fyri fyrra hálvleik, og gratis seinna hálvleik.
Metaforist er VÍF-liði mest tók einum B&O lurtitóli. Design v.m. er í topp, men signali, og harvið hoyrilíkindini versnað munandi eftir at tóli hevur verið frá í 30 min. Út frá tí sum sást ídag, eru tað meira enn leikarar, sum skulu taka í egnan barm. Veruleikin er til tíðir annað enn tað, sum teoriin fyriskrivar.
Sæð við gul-bláum eygum kann bert ganga ein veg, spurningurin er so, hvussu koyrilíkindini verða mikukvøldið, tá Neistin kemur á vitjan.
H71 – tit hava eitt spennandi ungt lið, sum saktans kann gerast ársins ”surprise” – livst so spyrst.
Høvdið á Blokkin – ítróttur er deiliga óforútsiguligur. Spurningurin er so um Blokkurin tiðnar skjótari enn ísurin á Norðpólinum, og um Flatskatturin verður flatari enn fjallalendi í Jyttlandi, ella hann verður fongdur við flatlús. Hvussu ”fiskidaga”skipanin eftir stigum verður hjá ymsu feløgunum ígjøgnum kappingarárið, kemur tíðin at vísa.